PKPD 2 minggu di 28 mukim Kota Setar bermula Rabu

Perintah Kawalan Pergerakan Diperketatkan (PKPD) akan dilaksanakan selama dua minggu di 28 mukim di daerah Kota Setar, Kedah bermula Rabu ini susulan peningkatan kes Covid-19 di kawasan tersebut.Menteri Kanan (Kluster Keselamatan) Ismail Sabri Yaakob berkata kementerian kesihatan (KKM) mengesahkan penularan jangkitan Covid-19 tersebar meluas ke seluruh daerah Kota Setar dalam tempoh lapan hari sahaja iaitu bermula 8 Mei hingga semalam, melibatkan 799 kes positif dikesan.Katanya, sehingga semalam secara keseluruhan sebanyak 975 kes aktif Covid-19 di seluruh daerah Kota Setar dengan enam mukim direkodkan sebagai zon merah iaitu Mukim Kota Setar dengan 78 kes; Mukim Mergong (223 kes); Mukim Pengkalan Kundor (143 kes); Mukim Derga (138 kes); Mukim Kangkong (55 kes) dan Mukim Anak Bukit (61 kes).“Ini menjadikan hampir 100 kes sehari di Kota Setar direkodkan secara purata, yang melibatkan beberapa kluster sedia ada termasuk kluster terbaru iaitu Kluster Dah Putih di daerah itu.“Pelaksanaan PKPD ini untuk mengawal pergerakan penduduk di daerah ini serta menyekat penularan jangkitan kes Covid-19 dari kawasan berisiko ke kawasan lain,” katanya dalam kenyataan hari ini.Ismail berkata PKPD turut dilaksanakan di dua lokaliti di Kelantan iaitu Kampung Pauh Lima, Mukim Gunong dekat Bachok dan Kampung Pauh Lima, Mukim Banggu di Kota Bharu, mulai Rabu ini.Dalam pada itu, PKPD di Taman Tanah Putih Baru, Kuantan, Pahang pula dilanjutkan selama tujuh hari bermula Rabu ini berikutan masih terdapat penularan kes dalam kalangan penduduk di lokaliti tersebut serta terdapat kes baharu dan sampel sedang menunggu keputusan.Beliau turut memaklumkan PKPD di Rumah Panjang Dinggai, Sungai Amut Atas dekat Pakan, Sarikei di Sarawak juga dilanjutkan bermula 20 Mei sehingga 26 Mei susulan masih terdapat penularan kes dalam kalangan penduduk di lokaliti tersebut selain ada lagi sampel ujian sedang menunggu keputusan.Sementara itu, PKPD di Kampung Meripoh dan Kota Bahagia di Muadzam Shah dekat Rompin, Pahang ditamatkan hari ini iaitu lebih awal daripada yang dijadualkan.Mengenai operasi pasukan pematuhan prosedur operasi standard (SOP) perintah kawalan pergerakan (PKP), seramai 569 individu ditahan kerana ingkar SOP PKP semalam, dengan 466 daripadanya dikenakan kompaun manakala 103 lagi direman.“Kegagalan merekod butiran diri sebelum masuk ke premis adalah kesalahan tertinggi yang direkodkan melibatkan 127 individu, diikuti tidak memakai pelitup muka (103), tiada penjarakan fizikal (65) dan 274 lagi atas lain-lain kesalahan,” katanya.


Pemimpin G7 ikrar pastikan Putin bertanggungjawab

Pemimpin Kumpulan Tujuh (G7) negara pada Khamis mengecam operasi ketenteraan khas Rusia ke atas Ukraine dan sepakat bahawa Presiden Rusia Vladimir Putin perlu bertanggungjawab atas perbuatan itu, lapor Jiji Press.“Untuk tujuan itu, kami akan terus jalin kerjasama dengan sekutu dan rakan kongsi kami di seluruh dunia,” menurut kenyataan pemimpin G7 pada mesyuarat tergempar di Brussels.Mereka juga menyokong pengumpulan bukti jenayah perang.G7 mendesak Rusia mengundurkan pasukan tentera dan peralatannya dari seluruh wilayah Ukraine.Mereka turut menggesa “semua negara tidak menawarkan sokongan ketenteraan atau bantuan lain kepada Rusia dalam operasinya di Ukraine” susulan kebimbangan China dikatakan mungkin menawarkan bantuan ketenteraan atau membantu Moscow memintas sekatan.Semua pemimpin G7, termasuk Perdana Menteri Jepun Fumio Kishida dan Presiden Amerika Syarikat Joe Biden menyertai sidang kemuncak itu, yang turut disertai Presiden Ukraine Volodymyr Zelenskyy secara maya.“Kami akan terus berdiri bersama masyarakat antarabangsa, dalam mengutuk operasi ketenteraan Rusia yang mengakibatkan penderitaan serta kematian,” menurut pemimpin G7.Selain berikrar melaksanakan sekatan sepenuhnya ke atas Rusia seperti sedia ada, negara-negara G7 turut bersedia untuk mengenakan langkah tambahan yang diperlukan.Pemimpin G7 juga memberi amaran terhadap sebarang ancaman penggunaan senjata kimia, biologi dan nuklear atau elemen berkaitan, sambil menggesa Rusia mengelakkan sebarang aktiviti yang boleh membahayakan tapak nuklear.


Tarikh baru pilihan raya DUN Tioman 7 Disember

Pilihan Raya Umum ke-15 (PRU15) bagi Dewan Undangan Negeri (DUN) Tioman, Pahang yang tidak berlangsung hari ini berikutan kematian calon Perikatan Nasional (PN) Md Yunus Ramli awal pagi tadi, akan diadakan pada 7 Disember ini.
Pengerusi Suruhanjaya Pilihan Raya (SPR) Abdul Ghani Salleh dalam kenyataan hari ini berkata hari penamaan calon ditetapkan pada 24 November, manakala hari mengundi awal pada 3 Disember.
Beliau berkata SPR menerima writ pilihan raya yang dikembalikan oleh pegawai pengurus bahagian pilihan raya Parlimen Rompin hari ini berhubung kematian calon PN berkenaan.
“Tempoh berkempen ditetapkan 13 hari bermula selepas pengisytiharan calon-calon yang bertanding pada 24 November hingga pukul 11.59 malam, 6 Disember,” katanya.
Ini bermakna, PRU15 bagi DUN Tioman diadakan serentak dengan Parlimen Padang Serai susulan kematian calon Pakatan Harapan (PH) M Karupaiya yang juga penyandang kerusi itu, pada Rabu lepas.


Ambillah sahaja apa-apa vaksin

Covid-19 mengganas lagi. Salah siapa?Sebagai manusia, kita biasanya cepat menuding jari.Jarang kita akan menyalahkan diri sendiri walaupun diri sendiri yang tidak dapat menahan diri daripada pergi ke kawasan orang ramai seperti pusat membeli belah, kenduri, bazar dan juga pasar malam.Prosedur operasi standard (SOP) sudah ada.Persoalannya siapa yang berani berkata dia tidak pernah melanggar SOP, baik rakyat mahupun pemimpin?Kini ia sama seperti kesalahan trafik jalan raya.Siapa yang terkena saman hanya bergantung pada nasib bertemu dengan pihak berkuasa ketika melakukan kesalahan.Pihak berkuasa paling kesian dalam hal ini.Apabila bersikap tegas, mereka kena marah tidak mempunyai belas kasihan.Apabile mereka bersikap tak tegas, mereka berdepan dengan sindiran tidak melaksanakan amanah dan apabila denda tidak sama, mereka dicemuh kerana bersikap dwi-standard.Memandangkan rakyat Malaysia susah berdisiplin untuk mematuhi SOP, maka penyelesaian mudahnya sekarang ialah terima apa sahaja vaksin yang diberikan oleh kerajaan.Jangan pilih-pilih lagi.Jadilah seperti 268,000 rakyat Malaysia semalam yang berjaya berebut mendaftar mendapatkan vaksin AstraZeneca semalam.Apabila lebih ramai rakyat diimunisasi, maka lebih cepat kehidupan rakyat akan kembali menjadi normal.Jika tidak, Malaysia akan terus dihimpit masalah kesihatan dan seterusnya masalah ekonomi kerana perintah kawalan pergerakan (PKP) terpaksa dilakukan supaya kapasiti perubatan negara tidak lumpuh seperti apa yang berlaku di India.Waktu ini, kerajaan perlu fokus mencari dana mendapatkan sebanyak dos vaksin yang boleh.Dan percepatkan pemberian vaksin kepada rakyat.Usah pedulikan dakyah mengenai keselamatan vaksin, kerana lebih ramai yang akan mati kerana Covid-19 daripada mereka yang akan mati kerana vaksin.Cukuplah Malaysia berdepan dengan isu Covid-19 dan ekonomi yang meruncing.Dua isu besar ini sudah cukup merunsingkan kerajaan-kerajaan seluruh dunia.Namun, Malaysia berdepan dengan isu besar yang ketiga iaitu isu ketidakstabilan politik.Kebijaksanaan Agong di dalam pengisytiharan darurat membekukan isu ini daripada meledak setakat ini yang pastinya merugikan semua.Hakikatnya, Parlimen yang dibuka selama ini hanya digunakan untuk bergaduh, bertengkar dan berkomplot.Ia bukan medan penyelesaian masalah rakyat, sebaliknya menjadi medan pertempuran politik.Di bawah norma baru ini yang masih diganasi Covid-19, maaf nak kata, ia adalah satu gangguan yang tidak perlu buat waktu ini.


Tiada jangkaan cuaca buruk luar biasa hujung Oktober, kata MetMalaysia

Jabatan Meteorologi Malaysia (MetMalaysia) tidak menjangkakan akan berlaku cuaca buruk luar biasa pada penghujung bulan ini seperti yang tular dalam rakaman video di pelbagai platform media sosial serta aplikasi WhatsApp.
Ketua Pengarah MetMalaysia Muhammad Helmi Abdullah dalam kenyataan berkata melalui pemantauan terkini, keadaan cuaca di Malaysia sedang dipengaruhi penumpuan angin di semenanjung, utara Sarawak dan barat Sabah sehingga penghujung Oktober yang berpotensi menyebabkan keadaan cuaca lembap di kebanyakan negeri.
Beliau berkata pada masa sama, satu sistem tekanan rendah terbentuk di barat Filipina dan dijangka bergerak ke arah barat dan barat laut menjauhi rantau negara yang akan memberi sedikit kesan terhadap keadaan laut.
Katanya amaran angin kencang dan laut bergelora kategori pertama dikeluarkan hari ini dengan kelajuan angin antara 40 hingga 50km sejam dan ketinggian ombak mencapai 3.5m dijangka boleh berlaku di kawasan perairan Condore, Reef North dan Layang-Layang dalam tempoh 27 hingga 30 Oktober.
Muhammad Helmi berkata MetMalaysia akan terus memantau dan memaklumkan perubahan cuaca signifikan dari semasa ke semasa.
Justeru, orang ramai diingatkan supaya mendapatkan maklumat sahih berkenaan ramalan dan amaran cuaca, melalui laman web rasmi dan laman media sosial rasmi MetMalaysia atau melalui talian hotline 1-300-22-1638 dan aplikasi myCuaca.


Agong perkenan 14 akta diluluskan Parlimen

Yang di-Pertuan Agong Sultan Abdullah Sultan Ahmad Shah memperkenankan 14 akta termasuk Akta Perlembagaan (Pindaan) (No. 3) 2022 mengenai peruntukan larangan ahli Parlimen bertukar parti yang diluluskan pada Mesyuarat Kedua Penggal Kelima Parlimen ke-14 lepas.
Yang Dipertua Dewan Rakyat Azhar Azizan Harun berkata akta lain ialah Akta Agensi Kawalan Sempadan Malaysia (Pembubaran) 2022, Akta Sistem Insurans Pekerja (Pindaan) 2022, Akta Keselamatan Sosial Pekerja (Pindaan) 2022 dan Akta Majlis Pembangunan Wilayah Ekonomi Pantai Timur (Pindaan) 2022.
Selain itu, Akta Kawalan Padi dan Beras (Pindaan) 2022, Akta Kehadiran Wajib Pesalah-Pesalah (Pindaan) 2022, Akta Lembaga Pemasaran Pertanian Persekutuan (Pindaan) 2022, Akta Mahkamah Kehakiman (Pindaan) 2022 dan Akta Kanun Tatacara Jenayah (Pindaan) 2022.
Akta yang turut diperkenan Sultan Abdullah ialah Akta Perhutanan Negara (Pindaan) 2022, Akta Tabung Angkatan Tentera (Pindaan) 2022, Akta Racun (Pindaan) 2022 dan Akta Keselamatan Sosial Suri Rumah 2022.
Azhar berkata demikian pada permulaan persidangan Dewan Rakyat hari ini.
Beliau turut memaklumkan dewan mengenai perutusan Yang di-Pertua Dewan Negara Rais Yatim yang menyatakan persetujuan Dewan Negara terhadap kesemua 25 rang udang-undang diluluskan Dewan Rakyat pada Mesyuarat Kedua Penggal Kelima Parlimen Ke-14.


Pegawai polis dipecat kerana bunuh lelaki kulit hitam tak bersenjata

Seorang pegawai polis kulit putih yang menembak mati seorang lelaki kulit hitam di Columbus, Ohio, minggu lalu dipecat semalam, kata pegawai bandar.Kematian Andre Maurice Hill mencetuskan kemarahan di seluruh negara yang dikejutkan dengan tunjuk perasaan terhadap kekejaman polis dan perkauman sistemik sejak musim bunga.Lelaki Afrika-Amerika berusia 47 tahun itu berada di garaj rumah ketika dia ditembak beberapa kali oleh seorang polis yang dipanggil ke tempat kejadian kerana kejadian kecil.Pegawai itu, Adam Coy, pada mulanya digantung tugas selepas insiden tembakan itu.“Bukti terbabit memberikan alasan yang kuat untuk dia diberhentikan,” kata Ketua Polis Columbus Thomas Quinlan.“Coy kini harus menjawab kepada penyiasat negeri atas kematian Andre Hill.”Hill, yang tidak bersenjata ketika penembakan itu, adalah orang Afrika-Amerika kedua yang dibunuh oleh polis dalam masa kurang dari tiga minggu di Columbus.“Kematian Andre Hill adalah satu lagi contoh tragis kecenderungan polis memandang orang kulit hitam sebagai penjenayah atau berbahaya, dan ini menunjukkan perlunya reformasi polis nasional yang komprehensif,” kata Ben Crump.Crump ialah seorang peguam yang mewakili keluarga beberapa mangsa pembunuhan polis, termasuk George Floyd, yang kematiannya pada bulan Mei mencetuskan gelombang tunjuk perasaan perkauman terbesar dalam beberapa dekad.


Mesyuarat Khas Dewan Negara tumpu urusan darurat, kata Rais Yatim

Mesyuarat Khas Dewan Negara yang dijadualkan pada 3 hingga 5 Ogos ini akan memberi tumpuan kepada urusan penerangan serta pembentangan Proklamasi Darurat dan tidak timbul isu-isu usul di luar dugaan.Yang di-Pertua Dewan Negara Rais Yatim berkata sebarang persoalan, penjelasan atau hak penerangan yang dikemukakan oleh ahli Dewan Negara akan dipertimbangan mengikut kerelevanannya.“Urusan-urusan yang telah ditetapkan adalah membentangkan Proklamasi Darurat, ordinan-ordinan darurat yang dibuat di bawah Proklamasi Darurat itu mengikut Perkara 150 (3), Perlembagaan Persekutuan, membentangkan Proklamasi Darurat (mengenai Pilihan Raya Kecil Gerik, Perak, Pilihan Raya Kecil Bugaya, Sabah).“Urusan lain yang ditetapkan adalah penerangan daripada menteri-menteri di bawah Peraturan Mesyuarat 13(1)(i), peraturan-peraturan Majlis Mesyuarat Dewan Negara berhubung Pelan Pemulihan Negara, program vaksinasi, pelaksanaan darurat dan pakej-pakej bantuan ekonomi,” katanya dalam kenyataan hari ini.Rais berkata beliau dimaklumkan Perdana Menteri Muhyiddin Yassin selaku ketua majlis bahawa mesyuarat khas tersebut mustahak diadakan kerana ia adalah bagi faedah orang ramai dan perlu diadakan lebih awal daripada tarikh yang ditetapkan.Rais berkata pemakluman Muhyiddin itu adalah selaras dengan peruntukan Peraturan Mesyuarat 10 (3) Peraturan-Peraturan Majlis Mesyuarat Dewan Negara.Selain itu, beliau menjelaskan persidangan khas itu adalah di luar kuat kuasa tempoh darurat dan Peraturan Mesyuarat biasa akan dikuatkuasakan dalam menjalankan prosedur persidangan sepanjang persidangan tersebut.Rais berkata bagi memastikan mesyuarat khas itu berlangsung dalam keadaan selamat, segala prosedur operasi standard (SOP) ketat anti-Covid-19 yang ditetapkan Kementerian Kesihatan Malaysia (KKM) dan Majlis Keselamatan Negara (MKN) akan dikuatkuasakan sepanjang masa.Setiausaha Dewan Negara Muhd Sujairi Abdullah akan menyusul dengan mengeluarkan pemberitahu berkenaan mesyuarat khas itu kepada semua ahli Dewan Negara.


Myanmar mula gunakan vaksin ‘Miyancopharm’ keluaran tempatan

Myanmar mula memberikan suntikan vaksin Covid-19 keluaran tempatan kepada rakyatnya, menurut kementerian kesihatan negara itu pada Khamis.Hospital Zeb Dire di Nay Pyi Taw dipilih menjadi perintis program inokulasi membabitkan vaksin Sinopharm keluaran tempatan, atau dikenali vaksin Myancopharm.Menurut kementerian itu pihaknya menerima sejumlah satu juta dos vaksin Myancopharm daripada kementerian perindustrian pada 29 dan 30 April, dan memulakan program vaksinasi kepada golongan disasarkan.Melalui kolaborasi dengan Sinopharm, syarikat farmaseutikal di Myanmar membuat pengisian dan menyiapkan vaksin Covid-19 jenis Myancopharm sejak 23 Mac, dengan kapasiti awal sebanyak 10 juta dos.Data kementerian berkenaan menunjukkan, setakat 30 April, sebanyak 91.9% penduduk Myanmar berumur 18 tahun dan ke atas telah divaksin, manakala sebilangan besar bekalan vaksin tersebut adalah diimport atau didermakan China, yang banyak membantu negara itu mengekang wabak.


Isu darurat banjir antara dibangkitkan di Dewan Rakyat hari ini

Persoalan mengapa kerajaan masih tidak melaksanakan darurat banjir khususnya di Johor berikutan situasi buruk yang berlaku akibat bencana itu, bakal dibincangkan pada persidangan Dewan Rakyat hari ini.
Menurut Aturan Urusan Mesyuarat di laman rasmi Parlimen, perkara itu akan dibangkitkan Shahidan Kassim (PN-Arau) kepada perdana menteri Anwar Ibrahim pada Waktu Pertanyaan-Pertanyaan Menteri (MQT).
Pada sesi itu juga, Sim Tze Tzin (PH-Bayan Baru) meminta perdana menteri menyatakan implikasi kepada ekonomi negara dengan komitmen pelaburan oleh Amazon Web Services bernilai RM25.5 bilion menjelang 2037.
Yusuf Abd Wahab (GPS-Tanjong Manis) pula bertanyakan mengenai persediaan kerajaan dalam memastikan komuniti perniagaan dan swasta di Sabah dan Sarawak mendapat manfaat melalui jalinan kerajaan dengan kerajaan (G2G) serta perniagaan kepada perniagaan (B2B) susulan pemindahan ibu negara Indonesia ke Kalimantan.
Pada sesi jawab lisan, Suhaimi Nasir (BN-Libaran) meminta menteri komunikasi dan digital menyatakan status pencapaian internet berkelajuan tinggi di Sabah yang sepatutnya telah beralih kepada teknologi 5G.
Selain itu, Abdul Hadi Awang (PN-Marang) pula ingin tahu langkah kerajaan untuk mewujudkan sistem "ombudsman" bagi menangani masalah salah laku dalam kalangan ahli politik dan penjawat awam termasuk pihak berkuasa.
Selesai sesi itu, persidangan Dewan Rakyat akan diteruskan dengan perbahasan hari terakhir Rang Undang-Undang Perbekalan 2023 di peringkat dasar.
Persidangan kali ini berlangsung selama 31 hari sehingga 4 April.


Keputusan SPM 2021 keluar 16 Jun

Kementerian Pendidikan Malaysia (KPM) hari ini mengumumkan keputusan peperiksaan Sijil Pelajaran Malaysia (SPM) bagi tahun 2021 akan dikeluarkan pada Khamis, 16 Jun 2022.
Dalam pada itu, bagi calon persendirian, slip keputusan akan dipos pada tarikh yang sama.
“Calon boleh mendapatkan keputusan peperiksaan itu di sekolah masing-masing mulai pukul 10.00 pagi,” katanya dalam sebuah kenyataan.
Selain boleh mendapatkan slip di sekolah, pelajar juga boleh menyemak keputusan melalui beberapa kaedah lain termasuk dalam talian melalui laman sesawang myresultspm.moe.gov.my mulai pukul 10.00 pagi pada 16 Jun 2022 sehingga 6.00 petang pada 24 Jun 2022.
Calon juga boleh mendapatkan keputusan melalui sistem pesanan ringkas (SMS) dengan menaip SPMNoKPAngkaGiliran dan hantar ke 15888.
Sistem keputusan melalui SMS akan diaktifkan dalam tempoh yang sama sehingga pukul 6.00 petang 22 Jun 2022.


Terima kasih atas tawaran, PN akan jadi pembangkang, kata Muhyiddin

Pengerusi Perikatan Nasional (PN) Muhyiddin Yassin menolak tawaran Perdana Menteri Anwar Ibrahim untuk menyertai kerajaan baru yang diterajuinya, mengatakan ia memilih untuk mengukuhkan demokrasi dengan memainkan peranan sebagai pembangkang berwibawa sebagai semak dan imbang kepada kerajaan di Parlimen.
"Perikatan Nasional akan memainkan peranan sebagai pembangkang yang berwibawa untuk membawa suara rakyat ke Parlimen serta memastikan tadbir urus kerajaan yang berintegriti dan bebas rasuah selaras dengan prinsip prihatin, bersih dan stabil,” kata Muhyiddin dalam sebuah kenyataan.
Perdana Menteri Anwar Ibrahim pada sidang media pertama selepas upacara angkat sumpah jawatan semalam mengundang PN untuk menyertai kerajaan perpaduan yang akan dibentuk.
PN memenangi 73 kerusi pada pilihan raya umum baru-baru ini, di mana ia dilihat sebagai tsunami Melayu yang menyaksikan banyak kubu kuat Umno dan PKR tersungkur kepada gabungan yang baru dua tahun ditubuhkan terdiri dari Bersatu, PAS dan Gerakan.
Dalam pada itu, Muhyiddin memberi jaminan bahawa PN komited untuk memastikan kestabilan politik dan kesejahteraan rakyat, dan bersedia untuk merintis bentuk-bentuk kerjasama lain dengan kerajaan dalam ruang lingkup hubungan antara kerajaan dan pembangkang.
Kerajaan perpaduan yang ingin dibentuk oleh Anwar adalah  cadangan Yang di-Pertuan Agong, di mana Muhyiddin ditanya sama ada bersetuju untuk bekerjasama dengan Pakatan Harapan diterajui Anwar serta Barisan Nasional (BN) ketika sesi mengadap selepas pilihan raya umum baru-baru ini.
Muhyiddin, yang mendapat sokongan Gabungan Parti Sarawak sebelum beliau dinasihatkan oleh istana untuk menyertai kerajaan perpaduan kemudiannya menolak cadangan Agong.
"Saya diminta menandatangani dokumen jika kami bersetuju. Saya menandatangani, tetapi berkata 'tidak bersetuju'," katanya selepas sesi mengadap di Istana Negara Selasa lalu.


Naib presiden PKR, Xavier keluar parti, ikrar sokong PN

Naib Presiden PKR Xavier Jayakumar hari ini menjadi ahli Parlimen terbaru meninggalkan parti itu, mengatakan kini beliau menyokong Perdana Menteri Muhyiddin Yassin.Ahli Parlimen Kuala Langat yang sudah bersama PKR sejak 1998 itu berkata “sangat kecewa” dengan peristiwa-peristiwa yang berlaku tahun-tahun kebelakangan ini.“Keutamaan kita pada ketika ini seharusnya menyokong kerajaan untuk membendung pandemik Covid-19, mewujudkan peluang pekerjaan dan meningkatkan hasil untuk membangunkan semula ekonomi.“Ia akan mengambil masa sekurang-kurangnya 18 bulan untuk melengkapkan program pemvaksinan dan lebih dari dua tahun untuk ekonomi kembali pulih,” katanya yang juga bekas menteri ketika Pakatan Harapan (PH) berkuasa selama 22 bulan dahulu.MalaysiaNow difahamkan, Xavier sudah menulis kepada Speaker Dewan Rakyat Azhar Harun bagi memaklumkan beliau sudah menjadi ahli Parlimen bebas yang menyokong kerajaan Perikatan Nasional (PN) berkuat kuasa semalam.Tindakan Xavier ini menyebabkan PKR hanya tinggal 35 ahli Parlimen selepas ahli Parlimen Tebrau dan Julau keluar parti bulan lepas, termasuk perhijrahan besar-besaran sejumlah ahli Parlimen pada 2020 yang menyaksikan tampuk pemerintahan kerajaan berubah.“Saya akan terus memberikan khidmat kepada kawasan saya dan menyokong kerajaan sebagai ahli Parlimen bebas dan yakin akan menunaikan janji pilihan raya saya kepada penduduk Kuala Langat,” kata Xavier hari ini.Xavier dilihat sebagai pengikut setia Anwar Ibrahim dan antara pengasas PKR pada penghujung 1990-an berkata hari ini, peperangan melawan Covid-19 hari ini memerlukan sokongan bi-partisan.“Rakyat mahukan kestabilan dan memulakan semula ekonomi yang kini sedang dalam keadaan tenat. Untuk ini kita perlu melakukannya bersama-sama dan bukannya berperang antara satu sama lain,” katanya.


Kes baru di paras 1,800, 2 lagi terkorban

1,809 kes baru Covid-19 direkodkan hari ini menjadikan jumlah keseluruhan sebanyak 4,508,319 kes.Sebanyak 1,911 pesakit turut dilaporkan sembuh, menjadikan jumlah keseluruhan kes sembuh sebanyak 4,449,593.Ketika ini, 23,048 kes aktif direkodkan, dengan 22,052 atau 95.7% daripadanya sedang menjalani kuarantin kendiri.Dalam pada itu, 25 (0.1%) kes kini berada di pusat kuarantin sementara 945 (4.1%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 26 kes dan 16 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 60% dengan kes Covid-19 merangkumi 5.6%.DUa lagi korban termasuk satu kes kematian sebelum tiba di hospital dilaporkan menjadikan kes keseluruhan kematian adalah sebanyak 35,678 orang.


Anwar dakwa kerajaannya dapat sokongan Melayu

Perdana Menteri Anwar Ibrahim menegaskan kerajaan campuran yang diketuainya mendapat sokongan kaum Melayu pada Pilihan Raya Umum ke-15 (PRU15) menurut hasil tinjauan daripada pasukan penyelidik PKR.
Ia sekali gus menafikan satu data yang dikeluarkan oleh penganalisis sebelum ini bahawa Pakatan Harapan (PH) tidak mendapat sokongan majoriti orang Melayu.
"Tidak benar seperti yang diuar-uarkan konon PH hanya mendapat 19% dukungan orang Melayu.
“Tidak mungkin kita dapat mencatat kerusi seperti yang kita catat dalam PRU baru-baru ini," katanya dalam satu sidang media hari ini.
Sebelum ini. penganalisis Bridget Welsh mendedahkan, PH hanya mendapat 11% undi orang Melayu. Perikatan Nasional menerima 54% undi orang Melayu manakala selebihnya diraih Barisan Nasional (BN).
PH memenangi 82 kerusi di Parlimen, menjadikan gabungan itu blok terbesar dalam Dewan Rakyat. PN menang 74 kerusi manakala BN memperoleh 30 kerusi.
Kerajaan Persekutuan dibentuk dengan kerjasama PH dan BN serta parti dari Sabah dan Sarawak.
Anwar berkata, dapatan pasukan penyelidik PKR itu ialah daripada saintis data mereka sendiri dan akan diperkemas lagi.
Menurut presiden PKR itu, secara keseluruhannya gabungan itu memperoleh sokongan sebanyak 31% daripada pengundi Melayu.
Sokongan Melayu kepada PH berada pada tahap rendah di negeri seperti Kelantan dan Terengganu, dan melebihi 50% di Selangor, Pulau Pinang dan Negeri Sembilan.
Tambah Anwar, Wilayah Persekutuan mencatatkan sokongan Melayu paling tinggi untuk PH.
"Kalau dikumpul dengan kerajaan sekarang ini seperti PH, BN, Gabungan Parti Sarawak dan Gabungan Rakyat Sabah, itu sudah mencecah dua pertiga undi dalam PRU lalu."


Zahid sedia disiasat SPRM berhubung sumber dana Umno

Presiden Umno Ahmad Zahid Hamidi hari ini menyatakan kesediaan untuk disiasat Suruhanjaya Pencegahan Rasuah Malaysia (SPRM) berhubung sumber dana parti itu.
Zahid yang juga timbalan perdana menteri berkata beliau bersifat terbuka kerana beliau sebelum ini pernah disiasat SPRM.
“Saya sentiasa terbuka. Saya sendiri pernah disiasat…dibawa ke mahkamah dan saya bersedia pada bila-bila masa, tetapi janganlah menepuk air di dulang, tentu muka kita terpercik…jadi (Muhyiddin Yassin) hadapilah apa-apa yang patut dihadapi.
“Saya sudah hadapi (siasatan sebelum ini) saya ucapkan selamat berjaya pada beliau (Muhyiddin),” katanya kepada pemberita selepas majlis pengenalan calon-calon naib [residen dan majlis kerja tertinggi sempena Pemilihan Umno sesi 2023-2026 di Kompleks Tan Sri Mohamed Rahmat, di Johor Bahru hari ini.
Ahli Parlimen Bagan Datuk itu berkata demikian ketika ditanya mengenai kenyataan presiden Bersatu itu yang menggesa agar SPRM menyiasat Zahid dan Presiden PKR Anwar Ibrahim mengenai sumber dana parti politik mereka masing-masing.
Muhyiddin, ketika menyampaikan ucapan dasar ketika Perhimpunan Agung Tahunan Bersatu hari ini, dipetik sebagai berkata beliau membuat gesaan itu untuk memastikan siasatan sumber dana politik dibuat secara adil dan sama rata dan bukan beliau seorang sahaja yang patut didakwa di mahkamah.


Lagi 586,700 dos vaksin AstraZeneca tiba pada Julai

AstraZeneca hari ini mengesahkan sejumlah 586,700 dos vaksin akan dihantar ke Malaysia pada awal Julai bersama tambahan penghantaran bekalan lagi bagi beberapa minggu ke depan.Setakat ini, lebih 828,000 dos vaksin AstraZeneca telah dihantar ke Malaysia bagi kegunaan Program Imunisasi Covid-19 Kebangsaan selain vaksin Pfizer dan Sinovac.Dalam sebuah kenyataan, AstraZeneca berkata pihaknya sedang menyusun penghantaran sebanyak 6.4 million dos vaksin antara pertengahan tahun ini sehingga awal tahun depan bagi menyokong usaha penghantaran jutaan bekalan vaksin melalui kemudahan Covax dan derma orang ramai.Dalam pada itu, Presiden AstraZeneca Dr Sanjeev Panchal berkata jangkaan penghantaran awal itu menunjukkan usaha kerajaan, industri dan agensi lain dalam menyokong sektor kesihatan dan ekonomi.“Kami akan terus bekerjasama dengan kerajaan dan pihak lain sepanjang tempoh pandemik yang menyaksikan peningkatan kes, demi meletakkan Malaysia di landasan untuk kembali pulih secepat mungkin,” tambahnya.Vaksin AstraZeneca ketika ini menjadi vaksin utama yang dibekalkan kemudahan Covax bagi memastikan negara-negara miskin mendapat akses vaksin dengan kosnya ditanggung oleh derma antarabangsa.Covax adalah inisiatif global dengan usahasama antara Global Alliance for Vaccines and Immunization (Gavi), sebuah gabungan bagi Kesiapsiagaan Inovasi Epidemik (Cepi) dan Pertubuhan Kesihatan Sedunia (WHO).Lebih dari 30 juta dos vaksin AstraZeneca telah dihantar di seluruh Asean setakat ini, dengan lebih 600 juta suntikan diberikan dalam bekalan ke 168 negara.


Bicara 1MDB langkaui kes pecah amanah Najib-Irwan

Mahkamah Tinggi hari ini diberitahu perbicaraan kes Najib Razak melibatkan 1Malaysia Development Berhad (1MDB)  akan mengambil masa panjang dan dijangka melangkaui tarikh perbicaraan kes pecah amanah RM6.6 bilion berkaitan bayaran kepada  International Petroleum Investment Company (IPIC) yang dihadapi bekas perdana menteri itu bersama-sama bekas ketua setiausaha perbendaharaan Mohd Irwan Serigar Abdullah.Pada 9 Oktober tahun lalu, Hakim Muhammad Jamil Hussin menetapkan perbicaraan kes pecah amanah itu selama 32 hari pada setiap hari dalam bulan September dan Oktober 2021 kecuali hari Jumaat, bagi memberi laluan kepada perbicaraan dua kes jenayah (1MDB dan laporan audit)  membabitkan Najib selesai.Peguam Muhammad Shafee Abdullah yang mewakili Najib memberitahu mahkamah bahawa perbicaraan kes 1MDB akan  mengambil masa lama kerana ketika ini masih di peringkat pemeriksaan balas saksi pendakwaan ke-10, bekas ketua pegawai eksekutif 1MDB Mohd Hazem Abdul Rahman dan pendakwaan dijangka memanggil 60 saksi.“Saya ingin tanya Yang Arif (Muhammad Jamil) sekiranya perbicaraan kes 1MDB melangkaui tarikh perbicaraan (kes pecah amanah) adakah Yang Arif akan mengambil kira tarikh sambung bicara 1MDB dengan kes ini (pecah amanah)?.“Ini kerana perbicaraan kes 1MDB nampak panjang… saya pohon satu tarikh pengurusan kes pada 21 Mei yang telah dipersetujui kedua-dua pihak untuk memaklumkan status terkini dua kes jenayah (1MDB dan laporan audit) membabitkan anak guam saya,” katanya semasa pengurusan kes itu hari ini.Peguam K Kumaraendran yang mewakili Mohd Irwan Serigar tidak membantah perkara itu, bagaimanapun memohon kehadiran anak guamnya dikecualikan semasa pengurusan kes pada  21 Mei kerana tertuduh yang mengambil kursus undang-undang di sebuah kolej swasta akan menduduki peperiksaan.Mahkamah menetapkan 21 Mei ini untuk pengurusan kes dan membenarkan kehadiran Mohd Irwan Serigar dikecualikan pada tarikh itu serta mengekalkan tarikh bicara sebelum ini.“Buat masa ini tarikh bicara pecah amanah yang ditetapkan  sebelum ini dikekalkan,” kata hakim.Pendakwaan dikendalikan Timbalan Pendakwa Raya Nik Syahril Nik Ab Rahman. Kedua-dua Najib, 67, dan Mohd Irwan Serigar, 63,  hadir di mahkamah hari ini.Pada 24 Oktober 2018, Najib  dan Mohd Irwan Serigar mengaku tidak bersalah atas enam pertuduhan pecah amanah ke atas harta kerajaan Malaysia berjumlah RM6.6 bilion berkaitan bayaran kepada  IPIC.Mereka dituduh melakukan kesemua kesalahan itu di Kompleks Kementerian Kewangan Malaysia, Wilayah Persekutuan Putrajaya antara 21 Disember 2016 dan 18 Disember 2017, mengikut Seksyen 409 Kanun Keseksaan yang dibaca bersama Seksyen 34 kanun sama yang memperuntukkan hukuman penjara maksimum 20 tahun dan sebatan serta boleh dikenakan denda, jika sabit kesalahan.


MB Pahang pertahan tindakan penguatkuasaan terhadap kebun haram Musang King

Menteri Besar Pahang Wan Rosdy Wan Ismail mempertahankan tindakan kerajaan negeri melaksanakan operasi membanteras penerokaan haram, termasuk memusnahkan kebun durian Musang King yang dibuka di Hutan Simpan Kekal (HSK) Batu Talam di Raub.Beliau menegaskan operasi itu bukan bertujuan mahu menganiayai mana-mana pihak termasuk pekebun, sebaliknya sebahagian daripada langkah pemuliharaan alam sekitar yang menjadi sebahagian daripada objektif utama kerajaan negeri, yang dari tahun ke tahun turut menambah keluasan HSK.“Sekarang kita sangat serius dalam isu penerokaan tanah haram, kerana ia menimbulkan persepsi negatif kepada negeri… bila kita keluar seperti ke Kuala Lumpur, kita dengar orang bercakap jika nak tanam durian secara haram pergi ke Pahang, curi pasir dan melombong haram pun ke Pahang.“Durian yang ditanam juga adalah dalam kawasan HSK, yang memang termaktub dalam undang-undang tidak boleh ditanam durian. Jika kita hendak tunggu sehingga habis musim, bila? kerana durian ditanam berfasa-fasa. Baru mengutip hasil di sini, di sebelah sana mula berbunga,” katanya.Wan Rosdy berkata demikian semasa mencelah perbahasan Chow Yu Hui (PH-Tras) yang membahaskan Rang Undang-Undang Enakmen Perbekalan (2022) 2021, pada persidangan Dewan Undangan Negeri (DUN) Pahang di Wisma Sri Pahang hari ini.Beliau berbuat demikian apabila Chow membangkitkan operasi memusnahkan 15,000 pokok durian dalam tempoh sembilan hari sekitar Julai lepas, semasa pokok sedang berbuah yang disifatkan seperti tidak prihatin kepada kehilangan pendapatan yang akan dialami pekebun terutamanya dalam pandemik Covid-19.Bagaimanapun, Wan Rosdy menegaskan operasi itu bukan menganiaya pekebun kerana mereka telah meneroka tanah itu secara haram selama 20 tahun tanpa membayar cukai kepada kerajaan negeri, selain “pertanian” itu bukan lagi untuk mencari makan, namun telah menjadi perniagaan kepada pihak terlibat.“Tanah terlibat ialah tanah haram, tidak kiralah sudah diusahakan satu, dua atau 20 tahun. Bila kita buat penguatkuasaan, maklum balas yang diterima ialah ramai menyokong. Sepatutnya kena puji kerajaan kerana berani ambil tindakan kepada tanah haram, bukan bantah penguatkuasaan,” katanya.Chow kemudiannya menjelaskan bahawa beliau juga bersetuju dengan langkah menjaga alam sekitar, namun berharap kerajaan negeri boleh berbincang mencari penyelesaian menang-menang dengan pekebun terlibat, seperti meminta mereka mengosongkan pokok di tepi kawasan tadahan air atau sungai selain mewujudkan zon penampan.Pekebun terlibat, menurut Chow juga telah beberapa kali memohon geran atau lesen namun semuanya ditolak, tetapi ia menunjukkan pihak berkuasa mempunyai pengetahuan mengenai pembukaan tanah di situ dan sewajarnya tindakan penguatkuasaan dilakukan pada peringkat awal, dan bukannya berpuluh tahun kemudian.Setelah saling berbalas hampir 10 minit, Wan Rosdy berkata hal itu tidak perlu lagi dipanjangkan kerana ada isu berkaitan penerokaan tanah bagi kebun durian Musang King masih dalam proses Mahkamah Tinggi, ekoran permohonan yang difailkan sebahagian pekebun.Sementara itu, Lee Chean Chung (PH-Semambu) mencadangkan supaya laporan dan perkembangan Pahang Corporation (Pahang Corp) yang ditubuhkan pada 21 Mac 2019 bagi memantau semua syarikat berkaitan kerajaan (GLC) negeri, dimaklumkan secara tahunan di persidangan DUN untuk aspek ketelusan dan profesionalisme.“Pahang Corp tidak diperbadankan sebagai badan berkanun, maka ia tidak diwajibkan mengemukakan laporan ke DUN. Disebabkan wakil rakyat kedua-dua pihak tidak menerima laporan pencapaiannya, ia seperti kotak hitam yang tidak dapat dipantau walaupun ia umpama ibu kepada GLC lain di Pahang,” katanya.Persidangan bersambung esok.


Kos sara hidup tinggi, kerja sambilan jadi keutamaan pelajar universiti

Lazimnya, orang ramai akan membayangkan ungkapan "krisis kos sara hidup" melibatkan ibu bapa yang bergelut mencari makan untuk anak-anak, namun terdapat satu lagi demografi yang terpinggir ketika membincangkan topik ini.
Mereka ialah pelajar kolej dan universiti di seluruh negara.
Meskipun hanya melibatkan demografi solo atau bersendirian, pelajar turut berada di tengah-tengah keterdesakan hidup akibat krisis yang sama apatah lagi mereka yang menyambung pengajian di bandar-bandar utama seperti Kuala Lumpur, Pulau Pinang dan Selangor.
Semakan MalaysiaNow mendapati, keadaan memburuk apabila pinjaman pendidikan dan geran pelajar tidak meningkat atau selari untuk menandingi inflasi dan golongan dari keluarga miskin bandar berdepan keadaan paling mencabar.
Ahmad Ameer pelajar tahun tiga pendidikan berkata sekian lama pelajar universiti melakukan kerja sambilan di luar waktu kuliah.
Berbeza dengan situasi dahulu, pelajar bekerja untuk tambah baik kemahiran komunikasi dan timba pengalaman.
"Pelajar di generasi kami pula kena kerja untuk cari duit nak makan.
"Tak kerja maksudnya tak dapat makan," katanya sambil menambah pelajar universiti yang bekerja meletakkan diri mereka sebagai orang yang bekerja dan kemudian sebagai pelajar.
Ini kerana katanya, maksimum kuliah yang dihadiri oleh seseorang pelajar dalam masa sehari tidak sampai 10 jam.
Tetapi tempoh bekerja di luar menelan masa lebih 12 hingga 15 jam sehari menjadikan mereka sebenarnya golongan kelas pekerja bukan lagi pelajar universiti.
"Ada yang kerja lebih 30 jam seminggu.
"Kalau macam tu, takkan saya nak panggil diri saya pelajar sedangkan jelas penat seharian adalah untuk bekerja?"
Ahmad bekerja sambilan sejak semester kedua pengajian di Universiti Malaya dengan gaji bulan antara RM900 hingga RM1500.
Dia yang datang dari keluarga miskin bandar berkata sudah melakukan kerja sambilan sejak di tingkatan empat, ketika itu menjaga kedai baju selepas waktu sekolah.
Dan walaupun pelajar seperti Ahmad akan lebih terjejas dalam krisis sara hidup, mereka dari kelas pertengahan juga berdepan masalah kewangan.
Ramai pelajar yang masih bergantung kepada sumbangan ibu bapa mereka untuk menampung sara hidup di universiti.
Keadaan ini kemudiannya menimbulkan krisis untuk keluarga pelajar menyebabkan mereka mengambil keputusan sama ada berhenti pengajian atau kerja sambilan.
R Rootra, 22, mula bekerja sambilan selepas mendapati ibunya selalu berhutang dengan ahli keluarga yang lain untuk memberikannya duit belanja di universiti.
Dia yang berasal dari Segamat, Johor berkata duit pinjaman pendidikan yang disalurkan setiap satu semester tidak mencukupi untuk menampung belanjanya di kampus yang berada di ibu kota.
Selepas tolak kos yuran, bilik sewa, pas internet dan keperluan belajar hanya kira-kira RM1,000 berbaki untuk digunakan bagi kos makanan dan pengangkutan.
"Selalunya saya bawa balik makanan dari tempat kerja sebab majikan belikan nasi tengah hari.
"Saya masuk kerja sebelah petang sudah makan dari bilik sewa dan makan nasi selepas habis waktu kerja."
Keadaan ini tidak terbatas pada Ahmad dan Rootra sahaja, di media sosial lebih ramai pelajar tampil berkongsi kesempitan hidup masing-masing yang saban hari terkesan dengan kos sara hidup.
Disebabkan kos kelangsungan hidup harian yang tinggi dan berusaha keras untuk bertahan, mereka juga menyifatkan tekanan emosi dan perasaan menjadi cabaran pada masa serentak.
Mereka tidak mahu terus menjadi beban keluarga menyebabkan mereka banyak memendam perasaan.
Selain itu, kekurangan wang turut menyebabkan mereka kurang bersosial dan banyak menghabiskan waktu sendirian.
Lama kelamaan, mereka merasakan diri sering kali murung, tertekan dan beremosi.
Berbeza dengan beberapa tahun lalu, luahan perasaan pelajar sering dibalas dengan sinis seperti manja, boros berbelanja dan tidak pandai menguruskan keutamaan.
Kini, meninjau di ruangan komen ramai netizen memberikan sokongan kepada pelajar-pelajar bahkan bersetuju dengan cabaran yang sedang dihadapi mereka.
"Tak boleh salahkan mereka, seminggu sekali nak juga keluar dengan kawan-kawan minum air kopi mahal.
"Tapi sekarang budak-budak ini kena pilih nak makan nasi RM5 ke nak isi 'top up' telefon," tulis Shamsul Anuar di Twitter.
"Kita yang kerja gaji RM5,000 sebulan pun terkapai, tak pelik sekiranya budak-budak ini lagi seksa nak hidup," tulis Salam Nor di Facebook.
Sementara itu, seorang bapa kepada pelajar sains kemanusiaan di Universiti Sains Malaysia (USM), Pulau Pinang yang hanya mahu dikenali sebagai Razali berkata anaknya juga semakin merasai cabaran menjadi orang dewasa yang duduk di bandar pesat membangun.
"Saya cukup marah kalau orang kata anak-anak jangan dimanja dan diberi duit.
"Budak-budak itu tak ada duit takkan nak suruh tahan lapar?" katanya kepada MalaysiaNow.
Katanya, anaknya dan rakan-rakan amat menantikan ketibaannya bulan puasa kerana mereka boleh berjimat dan menerima banyak sumbangan orang ramai kepada pelajar-pelajar di kampus.
"Masjid universiti lah jadi penyelamat budak-budak itu sebab mereka boleh makan berbuka puasa sepuas hati dan siap bawa balik ke bilik untuk bersahur."
Sebagai bapa, dia tidak menafikan kos sara hidup berupaya mengajar anak-anaknya realiti sebenar menjadi orang dewasa yang mahu membina hidup.
Tetapi, dia juga khuatir apabila kesempitan hidup yang mereka rasai sejak usia muda akan menjadikan mereka patah semangat di tahap awal dan tidak mahu maju ke depan.
"Jangan sampai dia rasa susahnya nak hidup, kemudian mereka berpaling dan lupakan cita-cita yang mereka nak capai," katanya.


Pakar beri amaran punca penularan HIV beralih dari kongsi suntikan kepada seks

Pakar kesihatan awam berkata muncul trend baru dalam penularan HIV walaupun kadar jangkitan dan kematian berkaitan AIDS di negara ini menurun, di mana sejumlah besar pesakit lelaki direkodkan dan punca penularannya mula berubah.Bercakap di webinar baru-baru ini, Dr Nurliza Ibrahim dari kementerian kesihatan berkata statistik Jabatan Pendaftaran Negara bagi 2002 hingga 2021 menunjukkan 85.5% dari 67,880 orang pesakit HIV adalah lelaki.“Antara 2006 dan 2021, 90% jangkitan HIV baru adalah dalam kalangan lelaki,” katanya.“Angka juga menunjukkan 63% daripada kes HIV pada 2021 dikaitkan dengan lelaki yang melakukan hubungan seks dengan lelaki lain.”Dalam pada itu, Dr Raja Iskandar Raja Azwa dari Majlis AIDS Malaysia berkata cara penularan HIV berubah sejak tiga dekad lalu, daripada jangkitan melalui suntikan kepada penularan secara seksual.Beliau berkata pembangunan pesat dan penghijrahan ke kawasan bandar mendedahkan lebih ramai orang kepada risiko jangkitan HIV. Namun, katanya, strategi kesihatan awam masih tidak berubah.Beliau menggesa supaya fokus strategi menggunakan kondom bagi mencegah HIV diubah kepada penggunaan profilaksis pra-pendedahan atau ubat PrEP.“PrEP ialah ubat pencegahan yang mengurangkan risiko jangkitan HIV daripada hubungan seks sehingga 99% sekiranya diambil dengan betul,” katanya.“Tetapi ubat ini tidak menjadi ‘game changer’ yang besar ketika ini walaupun berada di pasaran sejak sekitar 2015.”Raja Iskandar juga berkata rawatan PrEP perlu disediakan dengan lebih meluas di peringkat komuniti, dan menggesa kerajaan mengambil langkah pragmatik untuk memberi subsidi kepada mereka yang berada dalam golongan berpendapatan rendah.Sementara itu, Dr Anita Suleiman dari bahagian kawalan penyakit kementerian kesihatan berkata kajian intervensi berskala besar mengenai kesediaan orang ramai untuk mengambil pil PrEP masih kurang.“Kita kena faham, sebelum kementerian boleh keluarkan dasar, ia mesti ada bukti kukuh berasaskan data,” katanya.Beliau turut menambah rancangan untuk kajian berskala luas mengenai PrEP sedang dijalankan selain turut berkata inisiatif dan program lain untuk mengurangkan jangkitan HIV juga perlu diteruskan, bagi membantu mereka daripada golongan berpendapatan rendah mendapat akses lebih baik bagi penjagaan kesihatan.Melalui pelbagai usaha yang dilakukan, Anita berkata terdapat penurunan sebanyak 70% dalam jumlah kes HIV baru dari 2002 hingga 2021.


Semua individu tiba dari Sabah wajib jalani saringan Covid-19 mulai esok

Semua individu yang baru tiba dari Sabah wajib menjalani saringan di pintu masuk antarabangsa (PMA) bermula esok sehingga 10 Oktober ini, kata Ketua Pengarah Kesihatan Dr Noor Hisham AbdullahBeliau berkata saringan itu dibuat kerana terdapat keperluan untuk melaksanakan langkah pencegahan dan kawalan penularan jangkitan Covid-19 ke atas individu dengan sejarah perjalanan dari Sabah bagi memantau risiko penularan jangkitan dalam kalangan individu terbabit.“Semua individu tersebut wajib memuat turun dan mendaftar aplikasi MySejahtera dan daftar masuk menggunakan aplikasi ini setibanya di PMA negara dan menjalani saringan gejala jangkitan saluran pernafasan dan ujian saringan pengesanan Covid-19 sejurus tiba di PMA.“Mereka juga wajib menjalani perintah pengawasan dan pemerhatian di rumah (HSO) dengan kesemua individu di PMA akan diberi surat HSO, dan dipakaikan gelang kuarantin,” katanya dalam satu kenyataan hari ini.Beliau berkata tarikh HSO akan bermula dari tarikh ketibaan di PMA sehingga keputusan makmal diperoleh dan pelepasan HSO akan diberikan sekiranya keputusan ujian makmal menunjukkan negatif Covid-19.Dr Noor Hisham berkata sekiranya terdapat individu yang perlu meneruskan perjalanan ke rumah masing-masing dengan menaiki kenderaan awam seperti teksi dan perkhidmatan Grab, surat kebenaran untuk ke alamat yang ditetapkan akan diberikan pada hari berkenaan.Beliau berkata bagi individu yang mengalami gejala jangkitan saluran pernafasan dalam tempoh 14 hari dari tarikh pulang, mereka perlu menjalani saringan ulangan bagi Covid-19.“Saringan ke atas individu (warganegara dan bukan warganegara) yang pulang dari Sabah ini adalah dikecualikan daripada caj ujian Covid-19,” katanya.Katanya tempoh pelaksanaan langkah pencegahan dan kawalan penularan jangkitan Covid-19 ke atas individu yang baru pulang dari Sabah akan disemak dari semasa ke semasa berdasarkan penilaian risiko penularan jangkitan pada masa tersebut, dan sebarang perubahan berkaitannya akan dimaklumkan kepada umum.Semalam, Dr Noor Hisham melaporkan terdapat 10 kes yang dikesan positif Covid-19 selepas kembali dari Sabah pada 20 hingga 25 September lepas, dan hari ini pula 11 lagi kes positif dikesan di Semenanjung Malaysia kembali dari Sabah.Peningkatan kes dan kluster Covid-19 di Sabah masih berterusan dan empat daerah dikenal pasti sebagai zon merah setelah merekodkan bilangan kes melebihi 40 dalam tempoh 14 hari kebelakangan.


Ringgit bawah 4.0 berbanding dolar AS, tertinggi sejak 2018

Hari pertama dagangan untuk tahun 2021 menyaksikan ringgit dibuka tinggi sejak Jun 2018.Pada pukul 10.30 pagi, mata wang ringgit diniagakan RM3.995 berbanding dolar AS hari ini.Penganalisis sebelum ini meramalkan ringgit akan mengukuh antara RM3.80 hingga RM3.90 berbanding dolar pada tahun ini, dengan jangkaan ekonomi kembali pulih dan berita mengenai vaksin Covid-19.Ringgit mula menunjukkan penurunan pada akhir 2014, dan sejak itu berlaku kenaikan harga barangan makanan dan perkhidmatan.Ringgit dan rupiah Indonesia antara mata wang mencatatkan prestasi terburuk di rantau Asean.


Perjalanan masih jauh untuk Proton-Geely berjaya, kata pakar automotif

Selepas lima tahun, usaha sama antara Proton dan pengeluar kereta dari China, Geely boleh disifatkan sebagai satu kejayaan memandangkan jualan kenderaan Proton terus melonjak walaupun negara berdepan pandemik Covid-19.Namun begitu, beberapa pakar automotif melihat usaha sama itu masih belum mencapai matlamat sebenarnya dalam menjadikan Proton sebagai satu produk automotif yang kukuh terutamanya di peringkat global.Bercakap dengan MalaysiaNow, pakar automotif Hezeri Samsuri, berkata usaha sama dengan Geely sememangnya berjaya membebaskan jenama automotif tempatan itu daripada kemelut yang dihadapi sebelum ini, tetapi ia masih perlu melalui perjalanan yang jauh sebelum  dianggap sebagai pesaing utama syarikat seperti Honda atau Toyota di pasaran global.Menurutnya, isu utama dalam usaha sama itu ialah “proses” pemindahan teknologi yang masih dilihat tidak berlaku antara kedua-dua syarikat terbabit.“Dari segi selamatkan Proton, memang berjaya tetapi bukan 100% kerana ketika JV bermula dulu, kita dijanjikan pemindahan teknologi,” katanya kepada MalaysiaNow.“Soalan saya ialah berapa ramai daripada Proton dihantar ke China untuk belajar dengan Geely atau Volvo?”Mengulas lanjut, Hezeri yang merupakan pengarang Urusan Careta.my, turut menyatakan proses pemindahan teknologi merupakan elemen penting untuk Proton menghasilkan teknologi tersendiri seperti dilakukan syarikat automotif asing.“Honda ada Vtec manakala Toyota menghasilkan sistem VVTI. Proton masih tiada teknologi sendiri sebab itu usaha sama penting untuk menuju ke arah itu,” jelasnya.“Dari segi syarikat dan operasi memang Proton sudah berada di kedudukan selesa, tetapi untuk jangka masa panjang, saya tak nampak apa-apa lagi.”Tambah Hezeri, melangkah ke hadapan, Proton seharusnya sasar menghantar pakar mereka bekerja bersama Volvo atau Geely dalam menghasilkan produk baru.Pada 2017, DRB-Hicom menjual 49.9% pegangan saham dalam Proton kepada Zhejiang Geely Holding Group menjadikan Geely sebagai rakan strategik Proton selepas syarikat automotif tempatan itu bergerak “solo” apabila menamatkan usaha sama dengan Mitsubishi pada tahun 2000.Seorang lagi pakar automotif Chips Yap, berpandangan usaha sama antara Proton dan Geely sewajarnya dilakukan lebih awal lagi memandangkan syarikat automotif memerlukan kerjasama antara satu sama lain dan sukar untuk mereka menyerlah apabila bergerak solo.Beliau berkata, Perodua merupakan antara contoh terbaik apabila mereka mengekalkan usaha sama dengan Daihatsu dan akhirnya kini berjaya menguasai pasaran automotif tempatan dengan pegangan kira-kira 25%.Malah, Perodua kekal mendominasi pasaran tempatan sejak 2006 selepas mereka mula memperkenalkan model pertama Myvi dan kereta itu menjadi kenderaan paling laris di Malaysia sehingga hari ini.“Perodua merasakan mereka masih perlu belajar mengenai perkembangan dunia automotif jadi mereka kekalkan hubungan dengan rakan kongsi. Ini adalah sikap yang diperlukan,” kata Yap yang juga pengarang urusan PISTON.my“Syarikat itu sentiasa dengar dan ikut telunjuk rakan kongsi, walaupun ramai kata Perodua sekadar melakukan penjenamaan semula, sebenarnya kebanyakan model yang diperkenalkan dibuat oleh rakyat tempatan.“Cuma bahagian kejuruteraan yang melibatkan kos tinggi mereka gunakan kepakaran luar tetapi ini tidak menjadi masalah sebab syarikat gergasi seperti Toyota pun lakukan perkara sama untuk membangunkan model baru.”Namun begitu, Hezeri dan Yap berpandangan Proton dan Perodua tidak dianggap sebagai pesaing apabila kedua-dua syarikat automotif tempatan itu mempunyai sasaran pelanggan yang berbeza.Malah, Proton dilihat lebih tertumpu kepada pasaran antarabangsa manakala Perodua pula menjurus ke pasaran tempatan dan terus fokus menghasilkan kereta bercirikan mampu milik.“Proton pernah cuba tetapi tewas dalam konsep mampu milik. Bagaimanapun, jenama Proton masih kukuh di Malaysia,” kata Hezeri.“Geely memberi peluang kepada Proton untuk kembangkan produk ke ruangan baru.”Menurut Yap, pengenalan produk seperti X70 dan X50 memberi nafas baru kepada Proton dan produk sebegitu jelas sekali dialu-alukan dalam kalangan pengguna di Malaysia.“Geely juga sudah banyak melabur dalam memajukan kilang Proton di Tanjung Malim, jelas sekali mereka mempunyai perancangan ke arah eksport.“Proton tidak boleh bergantung kepada pasaran domestik dan perlu tumpu ke pasaran eksport dalam usaha meningkatkan jumlah jualan mereka bagi menjana pendapatan tambahan,” katanya sambil menambah usaha sama JV dilihat berjaya merealisasikan sasaran tersebut.


Nasib Rosmah dalam kes rasuah projek solar hibrid diputuskan 7 Julai

Mahkamah Tinggi Kuala Lumpur menetapkan 7 Julai bagi penyampaian keputusan perbicaraan kes rasuah Rosmah Mansor berkaitan projek tenaga solar hibrid di Sarawak.Hakim Mahkamah Tinggi Mohamed Zaini Mazlan menetapkan tarikh itu semasa sebutan kes hari ini.“Kita telah sampai ke penghujung kes ini dan sudah tiba masa untuk penentuannya. Saya bercadang untuk mengambil masa selama dua bulan dari tarikh hari ini untuk mengemukakan penghakiman penuh bertulis pada 7 Julai semasa menyampaikan keputusan saya.“Saya akan sampaikan keputusan saya pada pukul 9 pagi pada tarikh berkenaan,” katanya. Terdahulu pendakwa utama Gopal Sri Ram mengemukakan dua kes perundangan terkini sebagai nas undang-undang, manakala peguam Rosmah, Akberdin Abdul Kader pula berkata beliau baru menerimanya hari ini, dan memohon lebih masa untuk menjawabnya.Hakim Zaini kemudiannya membenarkan permohonan pihak pembelaan dengan memberikan masa yang diperlukan, dan memberitahu mereka untuk menyatakan jawapan itu pada penghujahan bertulis.“Jangan risau, saya pasti akan lihat penghujahan itu. Saya telah pun melihat hujahan awal anda sekurang-kurangnya sekali, dan saya akan lihatnya sekali lagi,” katanya.Pada 23 Februari tahun ini, pihak pembelaan menutup kesnya selepas memanggil dua saksi, Rosmah dan bekas pengarah bahagian “First Lady of Malaysia (FLOM)” Siti Azizah Sheikh Abod. Pada 18 Februari tahun lalu, Rosmah, 70, diperintahkan membela diri bagi tiga pertuduhan  selepas pihak pendakwaan berjaya membuktikan kes prima facie terhadapnya.Beliau berdepan pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings, Saidi Abang Samsudin.Suapan tersebut didakwa diterima menerusi bekas pegawai khasnya, Rizal Mansor sebagai habuan membantu Jepak Holdings mendapatkan projek membekal dan menyelenggarakan sistem tenaga solar hibrid dan operasi generator diesel bernilai RM1.25 bilion kepada 369 sekolah luar bandar di Sarawak.


PN sedang bangunkan gabungan besar parti politik, kata Saifuddin

Perikatan Nasional (PN) di bawah pimpinan Perdana Menteri Muhyiddin Yassin sedang membangunkan satu gabungan besar parti-parti politik yang menyatukan rakyat dengan adil, saksama, inklusif dan harmoni dalam acuan politik baru negara.Pengerusi PN Pahang Saifuddin Abdullah berkata beliau yakin PN belajar daripada kelemahan Barisan Nasional (BN) dan Pakatan Harapan (PH) bahawa keputusan gabungan dibuat berasaskan perundingan dan bukan dominasi satu parti.“Dalam BN, Umno parti dominan. Jawatan utama BN – pengerusi, timbalan pengerusi, setiausaha agung, bendahari, ketua Wanita, ketua Pemuda, ketua penerangan – dipegang Umno. Dalam PN, ia dikongsi sesama parti komponen.“Dalam PH tiada parti yang dominan, tapi keadaan di mana ia disokong oleh ‘majoriti besar golongan minoriti’ dan ‘hanya minoriti kecil golongan majoriti’ menyebabkan ia tidak bertahan lama,” katanya dalam hantaran di laman Facebook rasminya hari ini.Saifuddin, yang juga menteri komunikasi dan multimedia, bersetuju dengan perdana menteri bahawa negara perlu mengamalkan politik baru yang berfungsi, prihatin dan stabil.“Antara ciri politik baru, dalam satu gabungan parti-parti politik, tidak wujud satu parti yang dominan manakala ada parti kecil yang terpinggir,” katanya.


Bung Moktar, isteri fail rayuan selepas gagal permohonan semak keputusan bela diri

Bung Moktar Radin dan isterinya Zizie Izette Abdul Samad memfailkan rayuan terhadap keputusan Mahkamah Tinggi di sini yang menolak permohonan untuk menyemak keputusan Mahkamah Sesyen yang memerintahkan pasangan itu membela diri atas tiga pertuduhan rasuah berjumlah RM2.8 juta membabitkan pelaburan RM150 juta dalam unit amanah Public Mutual Berhad.
Timbalan pendakwa raya Law Chin How ketika dihubungi pemberita berkata notis rayuan itu telah difailkan di Mahkamah Rayuan pada Jumaat lalu (9 Disember).
Berdasarkan notis itu, kedua-dua mereka memohon salinan nota-nota keterangan dan alasan penghakiman di bawah Peraturan 61 Kaedah-kaedah Mahkamah Rayuan 1994.
Law berkata setakat ini prosiding bela diri kedua-dua tertuduh yang sebelum ini ditetapkan pada 3 Januari, 9 hingga 13 Januari 2023 dikekalkan.
Pada 9 Disember lepas, Bung Moktar dan isterinya gagal dalam permohonan untuk menyemak keputusan Mahkamah Sesyen di sini yang memerintahkan mereka membela diri atas tiga pertuduhan itu setelah pesuruhjaya kehakiman Azhar Abdul Hamid membenarkan bantahan awal oleh pihak pendakwaan terhadap permohonan tersebut.
Pada 3 Mei 2019, Bung Moktar didakwa atas dua pertuduhan menerima rasuah sebanyak RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.
Beliau didakwa menerima rasuah daripada ejen Public Mutual iaitu Madhi Abdul Hamid menerusi Zizie di Public Bank Cawangan Taman Melawati di Kuala Lumpur antara 12.30 tengah hari dan 5 petang, 12 Jun 2015.
Beliau juga didakwa menerima wang tunai RM337,500 daripada perunding Unit Amanah, Norhaili Ahmad Mokhtar, di bawah nama Zizie atas sebab dan di tempat sama pada 19 Jun 2015 manakala Zizie berdepan tiga pertuduhan bersubahat dengan suaminya berhubung perkara itu di tempat, tarikh dan masa yang sama.


Buta akibat diabetes, lelaki jalani kehidupan sukar bersama isteri

Selama bertahun-tahun, Lim Bun Lai, 56, mencari rezeki sebagai pengawal keselamatan di sebuah kilang berhampiran rumahnya di Padang Terap, Kedah.
Namun kesihatannya semakin merudum dan dia disahkan menghidap penyakit kencing manis.
Pada mulanya, dia menjalani kehidupan seperti biasa namun penyakitnya menjadi semakin teruk sehingga menjejaskan urat di bahagian matanya.
Kini, sudah lapan tahun Lim menjadi buta dan hilang penglihatan.
Hanya kegelapan menyelubungi dunianya.
Akuinya, kehidupannya sukar namun bersyukur kerana masih dijaga isteri dan kakak.
"Isteri saya bekerja sebagai tukang masak di sebuah tadika berhampiran.
“Dia selalu menguruskan saya dan kadang kala, kakak saya akan turut membantu di rumah," katanya kepada MalaysiaNow.
Jika dahulu dia cergas bergerak ke sana sini, ketiadaan upaya untuk melihat memaksanya berjalan lebih perlahan.
Dia perlu meraba bahagian dinding rumah untuk bergerak ke dapur atau tandas untuk rutin hariannya.
Hasil perkongsian hidup, Lim dan isteri dikurniakan seorang anak lelaki yang kini menyambung pengajian di Universiti Utara Malaysia (UUM).

Lim Bun Lai yang buta akibat diabetes tidak lagi dapat meneruskan kerja sebagai seorang pengawal keselamatan.

Dia berjaya mendapatkan pinjaman pendidikan bagi menampung kos hidupnya di menara gading itu.
"Saya hanya mendengar radio di rumah untuk menghabiskan waktu," katanya.
Lim masih perlu mendapatkan rawatan setiap empat bulan untuk memastikan keadaan tidak menjadi lebih buruk.
Begitupun, ia tidak menghalang Lim untuk membantu menguruskan rumah.
Walaupun tidak nampak, dia cuba sedaya upaya mengemas rumah seperti menyapu sampah atau mencuci pinggan dan cawannya sendiri.
Kakaknya, Lim Sik Voo, 59 pula membahagikan masa antara keluarganya sendiri dan membantu abangnya.
"Saya memang tinggal berhampiran sahaja dan duduk di rumah menjaga cucu saya. Dua atau tiga hari sekali, saya akan datang melihat keadaan adik.
"Saya banyak membantu dari segi makanan dan kerja rumah ketika isterinya bekerja," tambah kakaknya.
Ditanya mengenai kos sara hidup sekeluarga, Lim berkata dia dan isteri memerlukan sekurang-kurangnya RM800 termasuk makan minum dan penjagaan kesihatan serta membayar bil elektrik dan air.
"Pendapatan isteri saya pun cukup-cukup makan sahaja.
“Kalau ada bantuan dari pihak kerajaan untuk meringankan beban, saya amat hargai," katanya.
Ditanya apa harapannya, Lim berkata semestinya dia mahu melihat semula wajah isteri dan anaknya, selain mahu berjalan tanpa mengharap bantuan orang lain.


Mata pena dan mata pedang

Pada tahun 1968 aku dalam tingkatan lima di Sekolah Menengah Undang Jelebu (SMUJ).Sekolah ini letaknya di pinggir pekan Kuala Klawang. Semenjak tingkatan empat lagi aku tinggal di Asrama Putera SMUJ.Syarat untuk tinggal di asrama ini tidak sulit. Pertama perlu ada tempat kosong kerana asrama ini hanya boleh muat 35 orang pelajar.Pelajar yang tinggal jauh dari sekolah akan diberi keutamaan.Aku tinggal di asrama kerana ketika itu Cikgu Zaleha Sidek berpindah dari Sekolah Umum Batu Serambai ke Sekolah Amar Penghulu, enam batu dari pekan Kuala Klawang.Ada 35 orang pelajar dari sekolah menengah yang menjadi warga asrama ini.Asrama ini dikongsi sama dengan pelajar-pelajar dari Sekolah Menengah Bandar Tinggi (SMBT).Bangunan dinding papan atap zink asrama ini letaknya hanya lima minit menapak ke pintu utama SMUJ.Manakala SMBT jauhnya hampir dua batu dari pekan Kuala Klawang.Warga asrama dari SMBT perlu naik bas atau berbasikal untuk ke sekolah.Di zaman kolonial Inggeris, Jelebu hanya ada satu sekolah menengah, hanya aliran Inggeris.Untuk sekolah menengah semua belajar di Goverment English School (GES). Di Jelebu tidak ada sekolah menengah aliran Melayu.Zaman berubah. Apabila ramai pelajar sekolah rendah aliran Melayu terkumpul maka pelajar wajib ditampung.Maka pelajar kelas menengah aliran Melayu masuk sama belajar di SMUJ.Ini menjadikan SMUJ sekolah dua aliran, Inggeris dan Melayu dalam satu bumbung.Akhirnya SMUJ menjadi padat.Maka pada tahun 1967 untuk menampung pelajar aliran Melayu sebuah sekolah baru didirikan.SMUJ pecah dua. SMUJ terus wujud di tempat yang sama di tepi pekan Kuala Klawang.Manakala Sekolah Menengah Bandar Tinggi dengan bangunan baru dibina dalam kawasan kebun getah yang luas, dua batu dari pekan Kuala Klawang.Tenaga pengajar dan kakitangan pentadbiran juga terpisah dua. Tetapi warga asrama tidak berubah. Warga asrama dari SMUJ dan SMBT masih di bawah satu bumbung.Semenjak wujudnya SMBT, sekolah aku ada persaingan dalam arena sukan terutama sepak bola. Persaingan dalam bahagian akademik juga hebat. Kami lawan berlawan.Di sekolah aku ada akhbar bulanan. Kadang-kadang ada kadang-kadang senyap.Nama saja akhbar bulanan tetapi selalu tak muncul. Akhbar Berita SMUJ ini dikendalikan oleh pelajar.Lapan muka surat bersaiz A4 yang disaikostail kemudian diedarkan secara percuma.Jumlah edaran pun tidaklah banyak.Aku masih ingat lagi laporan dalam Berita SMUJ tentang guru Orang Putih American Peace Corps yang mengajar di SMUJ.Ada surat dari pembaca yang menuntut agar murid tingkatan empat dan lima dibenarkan memakai seluar panjang. Ada juga halaman masak memasak.Aku tertarik juga dengan Berita SMUJ ini. Maka ketika aku dalam tingkatan empat aku cuba menjadi “reporter” untuk Berita SMUJ.Satu petang diadakan perlawanan bola sepak antara pasukan SMBT dengan pasukan SMUJ.Perlawanan bola sepak ini diadakan di padang SMBT yang luas.Sekolah aku tidak memiliki padang sekolah. Semua aktiviti sukan untuk SMUJ menggunakan padang milik Majlis Bandaran Kuala Klawang.Pada petang itu aku sebagai reporter pergi melihat perlawanan itu.Aku ini bukan kaki bola dan juga bukan ahli sukan. Tetapi aku tidaklah kaki bangku.Aku pernah memenangi larian merentas desa untuk SMUJ.Malah aku pernah mewakili SMUJ sebagai salah seorang daripada lima pelari merentas desa untuk Sukan Terbuka Negeri Sembilan 1968.Kami berlari berganti-ganti empat batu dari Port Dickon ke Seremban.Aku ingat lagi pasukan bola sepak sekolah aku tewas pada petang itu. Pasukan SMBT berjaya menjaringkan dua gol berbalas satu.Jaringan gol ke dua ini menimbulkan kekecohan. Berlaku pergaduhan kecil di hadapan pintu gol SMUJ.Aku di luar padang hanya memerhatikan apa yang berlaku. Pengadil perlawanan petang itu ialah Cikgu Zul dari SMBT. Justeru aku merasa tidak puas hati.Pulang dari perlawanan bola sepak, aku menulis satu laporan untuk Berita SMUJ.Aku ingat lagi apa yang aku tulis “satu perkara yang tidak diingini berlaku di hadapan pintu gol SMUJ”.Aku memberi andaian bahawa pengadil pada petang itu berat sebelah. Justeru SMBT menang.Satu minggu sesudah Berita SMUJ terbit, aku diberitahu Cikgu Kamarmahtum guru sukan wanita dari SMBT ingin berjumpa aku.Pesanan ini disampaikan oleh pelajar SMBT yang tinggal seasrama dengan aku.Aku merasa tidak selesa.Entah kenapa aku merasa tidak sedap hati. Petang yang dijanjikan Cikgu Kamarmahtum berkereta datang ke SMUJ.Aku ingat lagi kami bertemu berhampiran dengan tempat letak kereta.“Apa dia yang kamu tulis? Apa dia yang tidak dingini berlaku depan pintu gol?”Ini pembukaan kata-kata apabila Cikgu Kamarmahtum ternampak aku.Dengan serta merta aku sedar bahawa apa yang aku tulis dalam Berita SMUJ menjadikan sebab mengapa Cikgu Kamarmahtum mahu berjumpa dengan aku.“Apa dia? Apa terjadi? Apa yang kamu maksudkan?” Cikgu Kamarmahtum terus menyoal aku dan menghampiri aku. Aku melihat dia agak marah.Aku mengundur tanpa memberi jawapan apa-apa. Aku merasa cuak dan takut.Aku memerhati keliling. Tak ada sesiapa nampak. Aku seorang diri mungkin akan dikasari.Lalu aku beredar. Aku juga tahu Cikgu Kamarmahtum ini bukan guru sekolah aku. Maka dia tidak boleh mengambil apa-apa tindakan terhadap aku.Tapi aku merasa risau juga jika dia membuat aduan tentang aku kepada Mister Francis Xavier guru besar SMUJ. Atau dia membuat aduan kepada Mister Tay Puan Loong guru darjah aku.Dua tiga hari aku menyimpan risau. Menunggu apakah aku akan dipanggil guru besar kerana apa yang aku tulis dalam Berita SMUJ.Tunggu punya tunggu tidak ada apa-apa yang berlaku. Aku merasa selamat.Aku kembali berseronok hidup dengan ramai kawan-kawan di asrama. Asrama kami ini bukan lumayan. Sekolah kami juga bukan sekolah ternama.Kenalan baik aku ketika itu ialah Mat Sham Yahya. Dia dari Petasih, kampung Melayu 20 batu dari Kuala Klawang. Mat Sham belajar dalam tingkatan lima di SMBT.Kami semua ini pada ketika itu mengikuti sastera Melayu seperti agama. Ini kerana kami sama-sama mengambil Sastera Melayu sebagai mata pelajaran untuk peperiksaan akhir.Di SMBT ada diajar mata pelajaran Sastera Melayu.Di SMUJ hanya aku seorang yang mendaftar mata pelajaran Sastera Melayu untuk peperiksaan Senior Cambridge dan Malaysia Certificate of Education (SC/MCE).Justeru aku tidak ada guru walaupun ini mata pelajaran yang akan aku ambil dalam peperiksaan akhir tahun.Untuk menyelamatkan diri aku ikuti Mat Sham, apa buku yang dia pakai dan baca aku ikut sama.Buku puisi “Warna Suasana” garapan Masuri S N. Buku novel yang wajib dibaca ialah “Tulang-Tulang Berserakan” karya Usman Awang.Kami, aku dan Mat Sham berangan-angan hendak menjadi penulis seperti Usman Awang atau Keris Mas.Sesekali jika ada duit maka aku akan membeli majalah Dewan Sastera.Atau jika bernasib baik ada kawan yang terjumpa Dewan Sastera lama atau dipinjam dari si anu dan si anu. Kami semua ulat buku.Ketika ini aku berkongsi melanggan Mingguan Malaysia.Ini kerana tiap Ahad ada ruangan cerpen dan sajak dalam akhbar mingguan ini.Aku peminat sastera Melayu menjadikan ruangan cerpen dan sajak ini wajib dibaca.Untuk akhbar harian kalau bernasib baik kami dapat membaca Utusan Malaysia, Berita Harian dan Straits Times di kutubkhanah.Akhbar-akhbar ini sampai dulu ke bilik guru sebelum masuk ke perpustakaan.Ketika ini aku sebagai warga asrama melihat ada beberapa perkara yang tidak betul dalam pengurusan asrama.Tukang masak bersekongkol dengan pembekal makanan. Pinggan mangkuk yang agak uzur. Kerusi meja dalam bilik makan perlu diperbaharui.Pada satu petang terlintas dalam kepala aku untuk menulis surat ke ruangan “Surat Dari Pembaca” di Utusan Malaysia.Niat aku untuk meluahkan rasa tidak puas hati atau “komplen” melalui ruangan Surat Dari Pembaca.Tulisan aku bukan cakar ayam tetapi tidaklah secantik mana.Boleh dibaca walaupun kadangkala aku sendiri pun gagal untuk membaca kembali apa yang aku tulis.Justeru aku berpakat dengan Mat Sham. “Aku karang… kau tulis… tulisan aku ok.”Aku memberi cadangan kepada Mat Sham. Kami berdua memang berniat untuk menjadi Usman Awang atau Keris Mas.Menulis ke akhbar ini sebagai uji bakat. Aku ingat lagi malam itu, bilik bacaan kosong, jam sudah melintas tengah malam menuju ke pagi Ahad.Mat Sham mengambil pen dan kertas buku. Lalu aku mengarang. Kami hanya berdua. Tiada sesiapa yang tahu apa kami buat.Bukan berahsia. Tetapi kami akan merasa malu kalau surat ini tidak dilayani dan terus masuk bakul sampah. Juga untuk keselamatan lebih baik tidak ramai yang tahu.Apa yang keluar dari mulut aku ialah rasa tidak puas hati kami sebagai “Penghuni Asrama Putera Sekolah Menengah Undang Jelebu”.Aku timbulkan hal makanan yang kami rasa berkualiti rendah. Kami timbulkan persekongkolan antara tukang masak dengan pembekal makanan.Dari rasa hati aku timbulkan kedaifan kedudukan kami sebagai penghuni asrama.Mat Sham menulis dan aku mengarang. Kami hanya menggunakan satu muka surat dari kertas buku yang dipotong rapi oleh Mat Sham.Surat aku tidak bersurah panjang. Selesai penulisan kami mencari sampul surat.Isnin keesokan harinya aku ke pejabat pos. Setem 10 sen ke alamat Utusan Malaysia di Jalan Chan Sow Lin, Kuala Lumpur. Kami menunggu.Kehidupan di sekolah dan asrama berjalan seperti biasa. Tiada yang menarik. Juga tiada yang memualkan.Satu minggu berlalu. Tiada apa-apa yang berlaku. Mungkin Mat Sham sudah lupa apa yang kami lakukan.Aku merasa surat kami tidak mendapat layanan. Tutup cerita.Sepuluh hari kemudian pada hari Rabu kelas aku tamat pada pukul satu tengah hari. Aku menapak pulang ke hostel.Aku ternampak kereta Cikgu Asli terletak di tepi tangga asrama. Aku merasa hairan. Pasti ada sesuatu yang berlaku.Cikgu Asli ialah guru yang dipertanggungjawabkan untuk menjaga asrama, guru pengawal asrama.Biasanya Cikgu Asli yang juga kami panggil Bosseh akan datang melawat asrama pada waktu malam.Kebiasaan Bosseh akan datang dengan isterinya Cikgu Fatimah ke asrama. Mereka datang sesudah selesai menonton filem di Ruby Theatre.Cikgu Fatimah akan duduk dalam kereta dan Bosseh akan masuk ke bilik bacaan.Atau Bosseh akan terus ke bilik tidur untuk memastikan semua pelajar sedang membaca atau membuat kerja sekolah di bilik bacaan.Hari ini Bosseh sampai tengah hari. Apa yang berlaku? Aku tertanya-tanya.Kemudian dari jauh aku nampak Bosseh bercakap dengan Mat Tahir rakan sekelas dengan aku. Mat Tahir sampai lebih awal. Kemudian Bosseh beredar. Kereta Cikgu Asli meluncur pergi.“Ada apa Mat? Bosseh nak apa?” Aku bertanya.“Ada berita hostel kita dalam surat khabar hari ini.” Mat Tahir menjawab ringkas.Aku berdebar gemuruh bila mendengar ayat “berita hostel kita dalam akhbar hari ini”.Aku tak tahu apa nak buat. Apakah surat aku muncul di halaman Surat Dari Pembaca di Utusan Malaysia?Ketika makan tengah hari aku merasa gelisah. Aku menunggu Mat Sham pulang dari SMBT.Bila Mat Sham muncul di dewan makan aku merasa lega.Sesudah makan aku berbisik kepada Mat Sham tentang lawatan Bosseh dan kata-kata Mat Tahir.Kami wajib membaca Utusan Malaysia terbitan hari ini. Hari Rabu kami dibenarkan keluar ke pekan Kuala Klawang.Lalu aku dan Mat Sham menuju ke kedai Ah Kam untuk membeli akhbar, 20 sen senaskhah.Dengan tak sabar aku terus mencari halaman Surat Pembaca.Sahih. Suara “Penghuni Asrama Putera Sekolah Menengah Undang Jelebu” disiarkan. Kami bertepuk tangan. Bangga dengan apa yang kami lakukan.Kami pulang ke asrama dengan gembira. Akhbar Utusan Malaysia bertukar tangan.Aku dan Mat Sham gembira tetapi hanya sebentar kerana beberapa jam kemudian satu rombongan “gedebe” datang ke asrama.Guru Besar Francis Xavier, Cikgu Asli datang bersama Mister Ibrahim, pengerusi jawatankuasa SMUJ.Juga dua lelaki yang aku rasa bersangkutan dengan YB Lim Kim Kee, wakil rakyat Kuala Klawang.Mereka berjalan memeriksa asrama kami. Mereka masuk ke bilik tidur, dewan makan, bilik sembahyang, melihat dapur dan berakhir di bilik bacaan.Aku dan Mat Sham hanya melihat dari jauh apa yang sedang berlaku.Aku sendiri tidak menyangka surat kami menjemput “para gedebe” ini datang melawat asrama kami.Esoknya di sekolah SMBT dan SMUJ heboh tentang surat penghuni asrama terbit dalam Utusan Malaysia.Dalam kelas Form Five Arts, Zulkifli Nordin “class monitor” atau ketua kelas terus menunjukkan tangan bahawa ini pasti kerja aku.Aku tak berani mengakui kerana aku tidak tahu apa akan terjadi seterusnya. Malah Si Zul ini membawa mulut ke sana sini.“Sir… Isham write to newspaper.”Zul menyebarkan berita kepada Mister Tay Puan Loong guru darjah aku. Zul menjadikan aku risau.Di asrama aku dan Mat Sham tidak banyak buat cerita.Apa yang sahih semua tangan dan jari menunjukan ke arah aku yang menandatangani “Penghuni Asrama Putera Sekolah Menengah Undang Jelebu”.Epilog 1:Cikgu Kamarmahtum ialah kakak kepada gadis Malaysia yang dikurung di London.Aku bertanggungjawab memecah nama Aishah kepada akhbar Daily Telegraph London melalui wartawan Dean Nelson.Aku bersama Cikgu Kamar dibawa oleh Daily Telegraph ke London pada 27 November, 2013.Epilog 2:Aku tidak menyangka tulisan aku tentang jaringan bola boleh menimbulkan reaksi.Aku juga tidak menyangka surat dari pembaca membawa impak kepada pihak berwajib.Epilog 3:Beberapa minggu setelah surat dari penghuni asrama terbit di Utusan Malaysia Asrama SMUJ menerima pinggan mangkuk baru dan kelengkapan memasak yang baru.Epilog 4:Tidak lama selepas surat dari pembaca ini, aku dengar asrama baru akan didirikan untuk Sekolah Menengah Bandar Tinggi.Hari ini SMBT memiliki asrama mereka sendiri.Epilog 5:Asrama Putera SMUJ kini menjadi bengkel Giat Mara. Di mana asrama baru untuk Putera SMUJ aku tidak ada maklumat.Epilog 6:Ketika aku menulis tentang jaringan gol dan Asrama SMUJ aku ada terbaca: “Mata Pena Lebih Tajam Dari Mata Pedang”, tetapi aku tidak faham makna sepenuhnya.Hari ini pada tahun 2022, aku percaya akan ketajaman mata pena.Tetapi untuk melakukan perubahan sosial dalam zaman digital internet mata pena dan mata pedang wajib berjalan bersama. Tanpa mata pedang, mata pena akan terus tumpul.


Pembaharuan cukai jalan, lesen memandu boleh dilaksana di pejabat pos mulai 9 Ogos

Urusan pembaharuan cukai jalan dan lesen memandu kini boleh dilaksanakan di pejabat pos mulai Isnin depan (9 Ogos) secara janji temu bagi mengelakkan kesesakan.Pos Malaysia dalam kenyataan hari ini memaklumkan janji temu boleh dibuat secara dalam talian melalui ciri Outlet Finder di www.pos.com.my atau aplikasi mudah alih Pos Malaysia mulai 8 Ogos dengan membuat pilihan negeri, cawangan pejabat pos dan klik pada pautan yang tersedia.“Setiap pelanggan hanya dibenarkan menempah satu slot janji temu sehari dan menjalankan tidak lebih daripada tiga urus niaga pada setiap janji temu.“Para pelanggan diminta untuk mematuhi prosedur operasi standard seperti memakai pelitup muka, pemeriksaan suhu, pengimbasan kod MySejahtera dan penjarakan fizikal satu meter ketika mengunjungi premis kami dan elakkan daripada mengunjungi pejabat pos sekiranya berasa tidak sihat atau mengalami gejala Covid-19,” menurut kenyataan itu.Untuk sebarang pertanyaan, pelanggan boleh menghubungi menerusi AskPos di www.pos.com.my atau seperti yang tertera di skrin utama aplikasi mudah alih Pos Malaysia.


Singapura kembali laksana sekatan selepas kes baru melonjak

Republik Singapura hari ini berkata akan menarik balik kelonggaran sekatan pergerakannya berkait aktiviti sosial bagi membendung lonjakan kes jangkitan Covid-19 kebelakangan ini termasuk rekod 182 kes baru dalam tempoh 24 jam lalu.Ia termasuk menguatkuasakan larangan makan di gerai dan restoran selama empat minggu bermula 22 Julai depan, selain mengehadkan peserta himpunan sosial dari lima orang kepada dua orang.Dari 182 kes penularan tempatan yang dilaporkan di negara itu, 135 adalah berkaitan dengan kluster Pelabuhan Perikanan Jurong.Pihak berkuasa kesihatan negara itu juga berkata jangkitan dikesan di 28 pasar dan pusat-pusat makanan.“Ini sangat membimbangkan, kerana ia akan menjejaskan ramai orang dalam masyarakat kita di seluruh negara,” kata kementerian kesihatan republik itu.Menteri Kesihatan Ong Ye Kung berkata langkah terbaru untuk kembali ke Fasa Dua atau tahap “amaran dipertingkatkan” akan memberi masa untuk pemerintah mencapai sasaran vaksinasi dua pertiga penduduk pada 9 Ogos depan, bersamaan dengan hari kebangsaan republik itu.Ong turut berkata sekiranya sasaran vaksinasi mencapai sasarannya, bandar raya Singapura akan dapat dibuka walaupun kes harian berada di paras antara 100 dan 200.“Oleh itu, sekarang bukan waktu untuk biarkan negara terdedah dengan risiko. Jadi, kita perlu hadapi ini, kita perlu sekat semula aktiviti sosial, dan gunakan waktu ini untuk pertingkat usaha vaksinasi,” kata The Straits Times memetik Ong sebagai berkata.


Serangan Rusia ragut 10 lagi nyawa orang awam di Ukraine

Sekurang-kurangnya 10 orang awam maut manakala dan 14 lagi cedera akibat serangan di beberapa wilayah di Ukraine, lapor Agensi Anadolu.
Timbalan ketua pejabat presiden Kyrylo Tymoshenko menerusi hantaran di Telegram pada Ahad mendakwa serangan Rusia menyasarkan wilayah Dnipro, Kharkiv, Zaporizhzhia, Donetsk dan Kherson.
Menurut kakitangan awam Ukraine, Rusia telah kehilangan 65,000 kakitangan, 2,529 kereta kebal dan 5,193 kenderaan perisai sejak Moscow melancarkan operasi ketenteraan ke atas Kyiv pada 24 Februari.
Pada 21 September, Menteri Pertahanan Rusia Sergey Shoygu mengumumkan 5,937 tentera Rusia maut akibat perang.
Sementara itu, Rusia mendakwa bahawa bangunan pentadbirannya di wilayah timur Donetsk diserang tentera Ukraine pagi Ahad.
Datuk Bandar Donetsk, Alexey Kulemzin menerusi hantaran di Telegram mendakwa tentera Ukraine melancarkan tiga peluru berpandu Sistem Roket Artileri Mobiliti Tinggi (Himars) di wilayah itu.
Seramai dua orang dilaporkan cedera dalam kejadian itu.


Kes baru Covid-19 kembali turun bawah 2,000

Sebanyak 1,828 kes baru Covid-19 dikesan hari ini, menjadikan angka keseluruhan penularan dalam negara berjumlah 302,580 kata Ketua Pengarah Kesihatan Dr Noor Hisham Abdullah.Katanya, sebanyak 2,486 pesakit pulih dan dibenarkan pulang, menjadikan jumlah keseluruhan angka sembuh 275,903 kes.“Johor mencatatkan kes harian tertinggi iaitu sebanyak 490 kes diikuti Selangor (453), Sarawak (220) dan Negeri Sembilan (167),” katanya dalam satu kenyataan hari ini.Kes aktif dengan kebolehjangkitan pula kini berjumlah 25,542.“Daripada jumlah itu 198 pesakit di tempatkan di Unit Rawatan Rapi termasuk 90 memerlukan bantuan alat pernafasan,” katanya.Noor Hisham turut memaklumkan terdapat 5 lagi kematian, menjadikan jumlah mangsa yang maut meningkat kepada 1,135 orang.


Sukar kawal Covid-19 jika PRK Batu Sapi, PRN Sarawak diadakan, kata PM

Perdana Menteri Muhyiddin Yassin hari ini membayangkan kesukaran untuk mengawal penularan Covid-19 jika Pilihan Raya Negeri (PRN) Sarawak diadakan dalam masa terdekat dan Pilihan Raya Kecil (PRK) Parlimen Batu Sapi, yang ditetapkan pada 5 Disember ini.Beliau berkata Suruhanjaya Pilihan Raya (SPR) pada masa sama turut mengakui tiada pihak lain yang boleh membantu pihaknya untuk sama-sama turun padang melakukan kerja-kerja di luar kerana masing-masing takut terhadap wabak terbabit.“Malahan sekarang bila hendak adakan PRK Batu Sapi, SPR kata tiada orang yang sanggup membantu SPR di luar, kenapa? Kerana takut Covid-19,” kata beliau ketika berucap pada Majlis Perjumpaan Bersama Pemimpin Masyarakat Parlimen Pagoh di Kompleks Sukan Pagoh, di Muar hari ini.“Tidak lama lagi ada PRK Batu Sapi. Tidak lama lagi ada Pilihan Raya Negeri Sarawak, saya tidak pasti bagaimana cara kita hendak mengawal.“Malahan sekarang bila hendak adakan PRK Batu Sapi, SPR kata tiada orang yang sanggup membantu SPR di luar, kenapa? Kerana takut Covid-19,” kata beliau ketika berucap pada Majlis Perjumpaan Bersama Pemimpin Masyarakat Parlimen Pagoh di Kompleks Sukan Pagoh, di Muar hari ini.Muhyiddin yang juga ahli Parlimen Pagoh berkata beliau ada berbincang dengan Pengerusi SPR Abdul Ghani Salleh untuk mengadakan sekatan-sekatan supaya tidak ada kempen untuk pilihan raya.“(Cadangan mungkin) berkempen secara maya gunakan telefon (bimbit), gunakan radio, televisyen… itu mungkin boleh membantu mengurangkan (wabak),” katanya.Selain itu, perdana menteri berkata bagi PRN Sarawak pula, sudah tentunya akan menyebabkan ratusan ribu orang Sarawak yang bekerja di semenanjung pulang ke negeri mereka sekali gus membayangkan kesukaran untuk mengawal penularan berdasarkan situasi berkenaan.“Pilihan raya seperti Sarawak yang akan datang, akan ada ratusan ribu orang Sarawak yang bekerja di Semenanjung, mereka akan pulang ke Sarawak, sama ada dari Selangor, dari Johor Bahru, Taiping, Pulau Pinang.“Sebahagian mereka datang dari kawasan merah, yang ada wabak Covid-19 tetapi kerana hendak undi, mereka akan balik kampung, balik Sarawak. Siapa di sini, yang boleh jamin bahawa wabak Covid-19 ini boleh dapat dikawal?“Kalau Pilihan Raya Negeri Sarawak, seluruh negeri besar, saya tidak tahu berapa ribu tenaga kerja yang diperlukan, saya tidak tahu sama ada mereka (petugas pilihan raya) akan datang keluar untuk membantu SPR menguruskan pilihan raya, sebab itu situasi sebeginilah yang agak mencemaskan,” kata perdana menteri.


Mayat, lubuk duit di sebalik laluan tikus di sempadan Malaysia-Thailand

Suasana waktu pagi di sekitar pekan Golok, Thailand sesak dengan banyak kenderaan dari negara sempadannya, Malaysia yang tiba untuk memulakan urusan masing-masing.
Beberapa kenderaan pacuan empat roda mula mengisi barang jualan seperti buah-buahan, sayur dan makanan untuk dijual semula kepada pelanggan dan pelancong di pekan terdekat, zon bebas cukai Rantau Panjang, Kelantan.
Kenderaan yang berpusu-pusu memasuki pintu Kompleks Imigresen, Kastam, Kuarantin dan Keselamatan ICQS Rantau Panjang- Sungai Golok itu juga sama meriah dengan beberapa pengkalan haram di tebing sungai berkenaan.
Suasana "turun naik perahu" kelihatan bermula rancak meskipun jam belum menunjukkan pukul 7 pagi.
Ketika berada di sebuah pengkalan yang menjadi tumpuan panas di situ, beberapa barang sudah berjaya dibawa masuk ke Malaysia tanpa sekatan pihak berkuasa.
Antaranya beras siam, rokok, makanan sejuk beku, makanan ringan dan makanan snek dalam tin serta produk minuman dari Thailand.
Seorang warganegara Thailand mahu dikenali sebagai Yatie berkata suasana itu sudah menjadi terlalu biasa sejak dirinya masih di umur kanak-kanak.
Katanya, sejak lebih 20 tahun lalu dia selalu mengikuti ibunya menyeberang Sungai Golok untuk menjual manisan Thailand kepada pelancong di Rantau Panjang.
"Sebab itu bila saya dah dewasa, saya pelik kenapa orang marah dan takut nak naik perahu di sungai?
"Rupanya salah. Tapi nak buat macam mana. Beginilah kami membesar, tiada yang larang. Saya fikir tidak salah," katanya kepada MalaysiaNow sambil menambah terdapat puluhan pengakalan haram yang disifatkannya lebih berbahaya berbanding tempatnya mengangkut barang niaga.
Dia menamakan beberapa nama pengkalan seperti Pengkalan Gaji, Kajang, Retak, dan Cek Kasim.
Difahamkan, kesemua pengkalan tersebut pernah ditutup pihak berkuasa pada tahun 2017.
Penemuan banyak mayat manusia
Pada Mei, pihak polis menyebut sebanyak 136 pengkalan haram dikesan menjadi laluan tikus untuk aktiviti penyeludupan sepanjang Sungai Golok melibatkan kawasan Rantau Panjang, Pengkalan Kubor dan Tumpat di negeri itu.
Dalam pada itu, seorang polis dari unit Pasukan Gerakan Am (PGA) ketika dihubungi berkata laluan-laluan haram tersebut bukan sahaja aktif membawa masuk individu dan penyeludupan tetapi juga lubuk pembuangan mayat-mayat manusia disyaki akibat jenayah dadah.
Dia yang menjaga beberapa pos PGA di tepi Sungai Golok selama lebih empat tahun sebelum dipindahkan ke unit lain berkata, hampir setiap hari terdapat mayat manusia yang dijumpai di sungai tersebut dengan kesan-kesan perbuatan khianat.
Antaranya ditembak, dipukul sehingga mengalami kecederaan teruk serta ditikam.
"Kes lemas pun ada tetapi kita akan tahu sebab sama-sama akan mencari di bahagian sempadan dengan pihak berkuasa Thailand.
"Tetapi kes mati sebab khianat memang selalu berlaku. Ada yang dikejar pihak berkuasa Thailand ditembak mati dan dibiarkan di situ.
"Kami yang jumpa. Ada warganegara sana, ada juga warga tempatan," katanya dengan syarat tidak dinamakan.
Tarikan baru ke Thailand
Sejak pembukaan pintu sempadan antarabangsa Rantau Panjang-Sungai Golok pada 5 Mei lalu, lebih ramai pelancong menjadikan pengangkutan air sebagai pilihan untuk masuk ke Thailand.
Beberapa pemandu bot ringan di Sungai Golok berkata mereka menerima kira-kira dua kali ganda pelanggan berbanding sebelumnya untuk memasuki negara jiran.
"Mereka cari ganja sebab di sana sudah ‘halal’.
“Kalau lalu ikut laluan darat mereka takut disekat kerana ujian air kencing," kata salah seorang yang dikenali sebagai Abe Li.
Katanya, dia menerima panggilan telefon daripada beberapa pelanggan tetapnya untuk menempah slot masa menyeberang sungai ketika waktu-waktu yang dirasakan sesuai.
"Ada dua masa. Sebelum subuh memang senang. Tapi gelap.
"Atau masuk (Thailand) lepas pukul 7 malam.
“Ketika askar mereka tengah bertukar syif kerja," katanya sambil menambah kadar tambang yang dikenakan sebanyak RM20 setiap seorang.
Pada Jun, Thailand mengeluarkan ganja daripada senarai bahan narkotik berbahaya menjadikan segala aktiviti melibatkan bahan itu dibenarkan di sisi undang-undang negara tersebut.


Ular menyusur lampu pesawat, penerbangan AirAsia tukar haluan

Sebuah penerbangan AirAsia yang sedang dalam perjalanan ke Tawau dari Kuala Lumpur semalam menukar haluan ke Kuching selepas seekor ular dikesan berada dalam pesawat.Sebuah video menunjukkan reptilia itu bergerak dalam lampu tempat duduk pesawat turut tular di media sosial.Ketua pegawai keselamatan AirAsia Kapten Liong Tien Ling, dalam satu kenyataan hari ini, mengesahkan perkara itu dan menyifatkannya sebagai insiden yang jarang berlaku dan boleh terjadi pada mana-mana pesawat penerbangan.“Sebaik sahaja kapten penerbangan menyedari (kewujudan ular itu), beliau membuat keputusan untuk menukar haluan pesawat ke Kuching sebagai langkah berjaga-jaga bagi mengeluarkan (binatang tersebut) dari pesawat,” katanya sambil menambah juruterbang tersebut mengambil tindakan sewajarnya berkenaan isu tersebut.“Keselamatan dan kesejahteraan penumpang dan krew sentiasa menjadi keutamaan kami. Pada masa yang sama keselamatan tetamu atau krew kapal tidak menghadapi sebarang risiko,” katanya.


Apakah hak penumpang apabila penerbangan dibatalkan?

Terdapat pelbagai alasan yang membolehkan syarikat penerbangan untuk menangguhkan penerbangan yang sudah dijadualkan sama ada ia diumumkan lebih awal atau secara mengejut.Isu keselamatan merupakan faktor utama yang membolehkan jadual penerbangan ditangguhkan kerana keselamatan penumpang akan menjadi tanggungjawab pihak syarikat sebaik mereka menggunakan perkhidmatan tersebut.Namun begitu, tidak ramai yang tahu penumpang yang berdepan isu penerbangan ditunda mempunyai hak untuk membuat beberapa tuntutan oleh pihak syarikat kerana ia sudah dinyatakan secara bertulis dalam undang-undang.Semakan MalaysiaNow terhadap Kod Perlindungan Pengguna Penerbangan Malaysia (MACPC) 2016 yang dinyatakan di bawah Akta Suruhanjaya Penerbangan Malaysia 2015 jelas menunjukkan syarikat penerbangan perlu memberi pampasan atau jagaan kepada penumpang yang menghadapi isu kelewatan penerbangan.Dinyatakan dalam perenggan 12, apabila berdepan kelewatan penerbangan selama dua jam atau lebih, penumpang hendaklah ditawarkan secara percuma, makanan, minuman, panggilan telefon yang terhad kepada internet mengikut keadaan yang munasabah dengan waktu menunggu.Bagi penerbangan yang mengalami kelewatan selama lima jam atau lebih pula, penumpang perlu ditawarkan secara percuma penginapan hotel dan pengangkutan antara lapangan terbang dengan tempat penginapan.Perkara ini turut dijelaskan dalam laman sesawang rasmi Suruhanjaya Penerbangan Malaysia (Mavcom) yang mana ia turut mengulas mengenai hak-hak penumpang merangkumi aspek lain seperti harga tiket dan pampasan bagasi.Minggu lalu ketika orang ramai sibuk menyambut kedatangan bulan Syawal, isu penangguhan penerbangan yang dikendalikan oleh AirAsia heboh dan menjadi tular di media sosial apabila ramai meluahkan rasa tidak puas hati apabila dimaklumkan penerbangan mereka ditunda beberapa kali.Malah, ada yang memaklumkan kepada MalaysiaNow mereka tidak dapat menaiki penerbangan yang dibeli disebabkan kelemahan pengurusan pihak syarikat penerbangan terbabit dan terpaksa pulang ke kampung dengan kereta.Isu ini mencetuskan kemarahan penumpang apabila mereka mendakwa tidak menerima penjelasan munasabah dan penjelasan oleh pihak pengurusan syarikat hanya diumum selepas didesak oleh Menteri Perdagangan Dalam Negeri dan Hal Ehwal Pengguna (KPDNHEP), Alexander Nanta Linggi.Dalam pada itu, hasil temu bual antara MalaysiaNow dan beberapa penumpang tempatan dan antarabangsa mendapati ramai dalam kalangan mereka tidak begitu arif mengenai hak mereka sebagai pengguna.Ramai penumpang memaklumkan mereka bercadang dan membuat aduan kepada pihak KPDNHEP, sedangkan isu ini sebenarnya terletak di bawah bidang kuasa Mavcom untuk mengambil tindakan lanjut.Bercakap dengan MalaysiaNow, pakar undang-undang Shobah Veera menjelaskan kebiasaannya syarikat penerbangan akan meletakkan terma penerbangan pada bahagian belakang tiket yang dibeli penumpang.Namun begitu, beliau berkata, ia boleh dipertikaikan perkara ini tidak terikat di sisi undang-undang memandangkan terma itu tidak dimaklumkan kepada penumpang sebelum mereka membeli tiket tersebut.“Bagaimanapun, kebiasaannya, syarikat penerbangan akan ubah waktu penerbangan dan penumpang akan menaikinya kerana memerlukan perkhidmatan tersebut,” katanya kepada MalaysiaNow.“Persoalannya ialah sama ada penumpang setuju dengan penangguhan itu.”Mengulas lanjut, Shobah berkata, penumpang mungkin akan menuntut bayaran balik sekiranya berlaku penangguhan yang ketara, namun pihak syarikat mungkin akan menawarkan bayaran secara kredit atau pampasan lain.“Ia terpulang kepada penumpang sama ada untuk terima atau tidak.“Ramai penumpang akan terima apa saja tawaran daripada syarikat penerbangan memandangkan ia mungkin mengambil masa lama untuk menuntut hak mereka sepenuhnya,” jelas beliau.Menurut Shobah, penumpang juga boleh membawa isu ini kepada mahkamah sivil bagi mendapatkan pampasan atau pengisytiharan untuk menggesa Mavcom bertindak, namun proses ini akan memakan masa.“Mavcom dan kementerian pengangkutan perlu bertindak terhadap syarikat penerbangan yang tidak bertanggungjawab menafikan hak penumpang yang tidak menerima perkhidmatan dijanjikan.“Mereka boleh menuntut semula hak mereka tetapi pihak syarikat akan melambat-lambatkan bayaran pampasan ini.“Lihat saja AA (AirAsia) yang tidak mengendahkan tuntutan (penumpang) dalam tempoh dua tahun lalu. Ramai penumpang kerugian disebabkan pembatalan penerbangan mereka,” tambahnya.Tambah Shobah, sebaiknya syarikat penerbangan dikenakan tindakan tegas.


Pereka fesyen digesa bersederhana dalam mereka semula baju tradisional

Bagi yang sangat mementingkan gaya dan fesyen, mungkin ada yang malu kalau-kalau apa yang digayakan sudah ketinggalan zaman: musim datang dan pergi, begitu jugalah fesyen pakaian sehingga ia boleh menyebabkan tekanan gara-gara mengejar gaya masa kini.Namun, apa yang baru tak semestinya lebih bagus, kata sejarawan dan budayawan tempatan ketika warga Malaysia kini mencari busana Hari Raya Aidilfitri untuk digayakan di minggu perayaan.Perkara ini menjadi satu hal yang perlu diperhatikan pereka pakaian raya dengan meletakkan sentuhan baru kepada pakaian tradisional, kata Sasterawan Negara Siti Zainon Ismail kepada MalaysiaNow.Mengulas trend yang diikuti kebanyakan pereka muda yang sering mengubah suai atau “memodenkan” pakaian tradisional, beliau berkata tidak ada salahnya untuk menjadi kreatif.Bagaimanapun, beliau menggesa mereka untuk lebih sensitif dengan budaya dan menghargai estetika budaya Malaysia ketika mencipta rekaan pakaian.“Pakaian tradisional memiliki estetikanya yang tersendiri sejajar dengan kesopanan dan budi bahasa,” katanya.“Namun, generasi muda ketika ini sering mengabaikan persoalan kesopanan yang merupakan bahagian penting bagi setiap budaya.”Antara rekaan yang sempat menghangatkan perdebatan baru-baru ini adalah “Baju Melayu Pendek” dan “Jubah Wira” yang direka jenama fesyen Behati.Koleksi Raya 2021 daripada jenama itu menampilkan rekaan pakaian dengan sentuhan berbeza dari versi asalnya. Dengan potongah saiz melampau dan meleret-leret, ditambah pula seluar dengan potongan pendek.Perekanya, Kel Wen, dikritik hebat dalam talian dengan menyifatkan rekaannya itu “mengorbankan” budaya Melayu dan pakaian yang melambangkan kesopanan lelaki Melayu Muslim.Bagaimanapun, Kel Wen tetap mempertahankan rekaannya dengan mendakwa “memperkenalkan variasi-variasi baru” pakaian tradisional Melayu yang turut dipakainya sejak kecil.“Saya memperkenalkan variasi-variasi baru sebagai seorang pereka mengikut fesyen hari ini,” katanya.Siti berkata percubaan untuk mereka semula pakaian tradisional kadang-kadang boleh melampaui batasan, dari hanya sekadar menunjukkan kreativiti kepada meremehkan nilai dan estetika yang ada dalam pakaian tradisional tersebut.Beliau turut menambah perayaan Hari Raya Aidilfitiri disambut sekali setahun, orang Melayu perlu mengambil peluang ini untuk mengamalkan adat budaya dengan memperagakan pakaian tradisional ketika menziarahi keluarga dan memohon restu orang tua.Rekaan pakaian tradisional kadang-kadang menjadi isu perdebatan di Malaysia.Pada 2018, pereka fesyen Rizalman Ibrahim turut dikecam kerana koleksi Rayanya yang direka berinspirasikan “Bollywood”.Beliau dan selebriti Izara Aishah yang dilibatkan dalam projek tersebut dikritik kerana menggunakan aspek-aspek budaya India dalam rekaannya.Sebahagian penggiat industri fesyen bersetuju standard tertentu mesti dikekalkan ketika ia berkait dengan pakaian tradisional.Shasha yang bekerja di sebuah butik di Shah Alam berkata pakaian seperti baju Melayu harus kelihatan “sederhana”.“Baju Melayu perlu dipakai dengan seluar panjang bagi menunjukkan kesopanan pada Hari Raya Aidilfitri,” katanya kepada MalaysiaNow.“Okey saja nak jadi kreatif, tapi kenalah tahu batasan. Pakaian tradisional mesti mewakili kesopanan.”Seorang lagi pemilik butik di Shah Alam turut berkata kreativiti perlu ada batasannya.“Bagi saya, tak betul buat begitu kerana baju Melayu dan baju kurung adalah pakaian tradisional, jadi anda harus ikut nilai dan potongannya sejak dulu lagi,” katanya.“Pereka boleh jadi kreatif, tapi ikutlah potongan tradisionalnya,” katanya kepada MalaysiaNow.Bagaimanapun, hal ini tidak bermakna mereka menolak rekaan versi-versi baru rekaan baju tradisional.Siti menjelaskan dalam rekaan versi baru seorang pereka harus menghargai versi asalnya sebelum mencipta versi yang baru.“Kita perlu hormati budaya dan tradisi kita. Bukannya kita cuba hancurkan.“Tak ada salah nak buat rekaan baru, tapi jangan lupa rekaan lama yang memiliki nilai sejarahnya yang tersendiri.”


Sorry.


Hukuman mati masih wujud, pemansuhan hanya hukuman mandatori, kata menteri

Hukuman mati masih wujud dalam perundangan Malaysia walaupun kerajaan bersetuju memansuhkan hukuman mati mandatori pada 8 Jun lepas, kata Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar.Beliau berkata kerajaan bersetuju memansuhkan hukuman mati mandatori dan digantikan dengan hukuman gantian yang tertakluk kepada budi bicara mahkamah.“Sekarang secara prinsipnya kerajaan bersetuju pada 8 Jun bila jemaah menteri bersetuju, maknanya secara prinsipnya kerajaan tidak akan melaksanakan hukuman mati mandatori tetapi di mahkamah sana masih (ada).“Undang-undang itu ‘governed by existing law’ (undang-undang sedia ada yang belum dipinda),” katanya dalam sidang media hari ini.Beliau berkata hukuman mati mandatori merujuk kepada peruntukan-peruntukan kesalahan jenayah iaitu tertuduh yang didapati bersalah dan dijatuhkan hukuman mati tanpa sebarang pengecualian kerana hakim tidak mempunyai pilihan selain menjatuhkan hukuman mati kepada tertuduh apabila disabit dengan kesalahan contohnya di bawah Seksyen 302 Kanun Keseksaan.MENYUSUL LAGI


ATM tidak berkuasa tahan pesalah PKP, kata sumber

Angkatan Tentera Malaysia (ATM) tidak mempunyai kuasa untuk menangkap dan mengambil tindakan terhadap mereka yang melanggar perintah kawalan pergerakan (PKP) dan kenyataan Menteri Pertahanan Ismail Sabri Yaakob semalam merujuk kepada tangkapan dalam Operasi Benteng (Op Benteng), kata sumber.Sumber kementerian pertahanan memberitahu MalaysiaNow, sebarang kuasa tangkapan kepada pesalah yang melanggar arahan dalam tempoh PKP masih tertakluk kepada bidang kuasa Polis Diraja Malaysia (PDRM).“Setakat ini yang dimaklumkan kepada kami, kenyataan menteri itu merujuk kepada tangkapan dalam Operasi Benteng (Op Benteng), bukannya arahan PKP,” kata sumber itu dengan syarat tidak dinamakan.“ATM pun masih lagi membantu polis untuk rondaan dan sekatan jalan raya (SJR).”Awal minggu ini Agong memperkenankan perisytiharan darurat bagi mengekang wabak Covid-19 yang sudah menjangkiti hampir 150,000 orang dan meragut hampir 600 nyawa.Perdana Menteri Muhyiddin Yassin semasa memperincikan berhubung darurat pandemik itu memberi jaminan kerajaan akan berjalan seperti biasa dan negara tidak akan mengamalkan pemerintahan tentera.Semalam media melaporkan Ismail sebagai berkata di bawah pelaksanaan Ordinan Darurat, bidang kuasa tentera dan polis adalah sama dan ini akan memudahkan pengurusan Covid-19 dengan lebih baik.Laporan itu mengundang reaksi daripada kumpulan hak asasi Lawyers for Liberty (LFL) yang mengatakan tindakan terhadap mereka yang melanggar PKP boleh disalah guna dan melanggar hak kebebasan rakyat.LFL dalam kenyataan hari ini menegaskan kebimbangan mengenai kebenaran membenarkan anggota tentera menangkap orang awam mungkin boleh menyebabkan penggunaan kekerasan secara berlebih, dan lain-lain.Bagaimanapun, menerusi sidang media semalam, Ismail menyebutkan pasukan bertujuan memantau pematuhan prosedur operasi standard (SOP) dalam tempoh PKP hanya melibatkan pasukan polis, bukannya anggota tentera.“Semalam (13 Januari) sebanyak 2,874 Pasukan Task Force Operasi Pematuhan Polis Diraja Malaysia (PDRM) terdiri 12,779 anggota melakukan 46,165 pemeriksaan bagi memantau dan menguatkuasa pematuhan SOP di seluruh negara,” katanya dalam sidang media di Kuala Lumpur semalam.Bagaimanapun, menerusi sidang media semalam, Ismail menyebutkan pasukan bertujuan memantau pematuhan prosedur operasi standard (SOP) dalam tempoh PKP hanya melibatkan pasukan polis, bukannya anggota tentera.Sementara itu, Panglima Angkatan Tentera Jeneral Affendi Buang menyatakan ATM terus komited meneruskan pemantauan dalam Operasi Penawar dan turut membantu PDRM untuk kuatkuasakan PKP yang bermula pada Rabu.“Seramai 2,582 anggota diaturgerakkan termasuk di Sabah & Sarawak utk laksanakan tugas SJR & Rondaan MPV. Aturgerak ini tidak jejaskan Op Murni dan Op Benteng,” tulisnya di Twitter, semalam.


PH beri amaran kepada KP kesihatan selepas Parlimen ditutup akibat kes Covid

Pemimpin utama Pakatan Harapan (PH) hari ini memberi amaran kepada Ketua Pengarah Kesihatan Dr Noor Hisham Abdullah, mempersoalkan arahan beliau supaya premis Parlimen dikuarantin ekoran tercetus kes Covid-19 di kawasan itu sehingga menyebabkan sesi sidang khas Dewan Rakyat terpaksa ditangguhkan.“Kami juga memberi amaran keras kepada Muhyiddin Yassin agar tidak memperalat agensi dan kementerian-kementerian, termasuk ketua pengarah kesihatan, untuk menutup Parlimen pada Isnin ini,” kata Presiden PKR Anwar Ibrahim, Setiausaha Agung DAP Lim Guan Eng dan Presiden Amanah Mohamad Sabu dalam sebuah kenyataan hari ini.“Ketua pengarah kesihatan juga diingatkan agar tidak membenarkan diri beliau diperalatdemi menutup Parlimen dan menghalang sidang khas seperti yang dititah Yang di-Pertuan Agong.”Mereka turut memberi amaran terhadap kementerian kesihatan pegawai-pegawai kementerian kesihaan supaya “tidak bersekongkol dengan Kerajaan Perikatan Nasional untuk melakukan helah untuk sengaja menutup sidang Parlimen pada Isnin ini.”Sebelum ini, Setiausaha Dewan Rakyat Nizam Mydin Bacha Mydin memaklumkan ahli-ahli Parlimen sidang khas yang sepatutnya bersambung esok akan ditangguhkan pada tarikh yang akan dimaklumkan, selari dengan cadangan Noor Hisham dan penilaian risiko Covid-19 oleh kementerian kesihatan.Pada Khamis, Noor Hisham mengarahkan supaya bangunan Parlimen dikuarantin susulan pengesanan beberapa kes Covid-19 di lokaliti tersebut.Langkah tersebut menimbulkan bantahan daripada ahli-ahli Parlimen pembangkang, yang menunggu penjelasan kerajaan mengenai teguran Istana Negara berhubung pembatalan ordinan-orfinan darurat oleh kerajaan.PH berkata kadar kes positif di Parlimen adalah sebanyak 0.9%, di bawah 5% nilai ambang yang ditetapkan Pertubuhan Kesihatan Sedunia (WHO).“Ini bermaksud tidak ada jumlah kes positif Covid-19 yang signifikan di Parlimen sepanjang minggu lalu.“Oleh itu, isu jangkitan Covid-19 tidak boleh dan tidak patut dijadikan alasan untuk menutup atau menangguh sidang Parlimen yang perlu diteruskan pada Isnin, 2 Ogos 2021,” kata pemimpin gabungan itu lagi.